Naakpɛɛ Nii ni Ji Enyɔ ni Yesu Fee yɛ Kana | Yesu Wala Shihilɛ\nYESU SHIƐ AKƐ “NYƆŊMƆ MAŊTSƐYELI LƐ EBƐŊKƐ NYƐ”\nETSA GBEKƐ NUU KO NÍ KƐ LƐ TEŊ JEKƐ\nBe ni Yesu eye aaafee gbii enyɔ yɛ Samaria lɛ, eshi kɛtee lɛ diɛŋtsɛ emaŋ lɛ niiaŋ. Eshiɛ waa momo yɛ Yudea, shi jeee ehejɔɔmɔ hewɔ ekuɔ esɛɛ eyaa Galilea lɛ. Moŋ lɛ, eyabɔi shiɛmɔ yɛ gbɛ ni da nɔ yɛ he ni eda yɛ lɛ. Yesu diɛŋtsɛ wie akɛ, “gbalɔ ko hiɛ bɛ nyam yɛ lɛ diɛŋtsɛ emaŋ,” no hewɔ lɛ, ekpaŋ gbɛ akɛ abaahere lɛ hiɛmɛɛ yɛ jɛmɛ. (Yohane 4:44) Yɛ nɔ najiaŋ ni ekaselɔi lɛ kɛ lɛ aaahi shi lɛ, amɛku amɛsɛɛ kɛtee amɛwekumɛi aŋɔɔ, ni amɛyatsa nitsumɔi ní amɛtsuɔ tsutsu lɛ nɔ.\nMɛɛ sane Yesu bɔi shiɛmɔ? No ji: “Nyɔŋmɔ Maŋtsɛyeli lɛ ebɛŋkɛ nyɛ. Nyɛtsakea nyɛtsui, ni nyɛnáa hemɔkɛyeli yɛ sane kpakpa lɛ mli.” (Marko 1:15) Ni te mɛi fee amɛnii yɛ he amɛhã tɛŋŋ? Yɛ anɔkwale mli lɛ, Galileabii babaoo here Yesu hiɛmɛɛ, ni amɛkɛ woo hã lɛ. Jeee sane ni eshiɛɔ lɛ kɛkɛ hewɔ amɛfee nakai lɛ. Nyɔji komɛi ni tsɔ be nɛɛ hiɛ lɛ, no mli lɛ Galileabii lɛ ekomɛi yɛ Yerusalem be ni ayeɔ Hehoo lɛ, ni amɛna naakpɛɛ nii ni Yesu fee lɛ.—Yohane 2:23.\nNɛgbɛ Yesu je shiɛmɔ he ta kpele ni efã yɛ Galilea lɛ shishi yɛ? Eeenyɛ efee akɛ yɛ Kana, he ni be ko ni eho lɛ, ehã nu tsɔ wein yɛ yookpeemɔ okpɔlɔŋmɛɛ ko shishi yɛ lɛ. Be ni Yesu yɔɔ jɛmɛ nɔ ni ji shii enyɔ nɔ lɛ, abakɛɛ lɛ akɛ gbekɛ nuu fioo ko he miiye waa, ni eehe egbo. Eji Maŋtsɛ Herode Antipa, mɔ ni sɛɛ mli lɛ ehã afo Yohane Baptisilɔ lɛ yitso lɛ sɔɔlɔi lɛ eko binuu. Sɔɔlɔ nɛɛ nu akɛ Yesu ejɛ Yudea eba Kana. No hewɔ lɛ, efã gbɛ kɛjɛ eshĩa ni yɔɔ Kapernaum lɛ kɛtee Kana koni eyatao Yesu. Sɔɔlɔ ni werɛ eho ehe waa nɛɛ kɛɛ lɛ akɛ: “Nuŋtsɔ, kpelekemɔ shi oba dani mibi bibioo lɛ agbo.”—Yohane 4:49.\nYesu here nɔ kɛ wiemɔ ko ni baahã nuu lɛ naa akpɛ ehe. Ekɛɛ lɛ akɛ: “Yaa; obinuu lɛ yɛ wala mli.” (Yohane 4:50) Herode sɔɔlɔ nɛɛ he Yesu ye, ni eku esɛɛ akɛ eeya emaŋ. Be ni enyiɛ gbɛ eyaa lɛ, enyɔji ní he miitswa shi lɛ kɛ lɛ bakpe, ni amɛkɛɛ lɛ sane kpakpa ko. No ji akɛ, ebi lɛ yɛ wala mli ni eyɛ jogbaŋŋ! Bɔ ni afee ni ena nɔ ŋmɛlɛtswaa nɔ ni atsa ebi lɛ, ebi amɛ akɛ: ‘Mɛɛ be ehe wa lɛ lɛ?’\nAmɛhã lɛ hetoo akɛ: “Atridii lɛ tse yɛ enɔ nyɛ, yɛ ŋmɛlɛtswaa ni ji kpawo lɛ nɔ.”—Yohane 4:52.\nSɔɔlɔ lɛ yɔse akɛ, nakai ŋmɛlɛtswaa lɛ nɔ nɔŋŋ Yesu kɛɛ lɛ akɛ, “Obinuu lɛ yɛ wala mli” lɛ. Enɛ sɛɛ lɛ, nuu nɛɛ, ní yɔɔ nii babaoo kɛ nyɔji hu lɛ, kɛ eshĩabii lɛ fɛɛ batsɔmɔ Kristo kaselɔi.\nNo hewɔ lɛ, Kana ji he ko ni Yesu fee naakpɛɛ nii srɔtoi enyɔ yɛ, ehã nu tsɔ wein ni sɛɛ mli lɛ, etsa gbekɛ nuu fioo lɛ ní kɛ lɛ teŋ jekɛmɔ aaafee kilomitai 26 lɛ. Anɔkwa, jeee enɛɛmɛi pɛ ji naakpɛɛ nii ni efee. Shi tsamɔ nɛɛ sa kadimɔ, ejaakɛ no hã ana akɛ eku esɛɛ kɛba Galilea. Eyɛ faŋŋ akɛ, Yesu ji gbalɔ ni Nyɔŋmɔ kpɛlɛɔ enɔ, shi ani ‘abaawo gbalɔ nɛɛ hiɛ nyam yɛ lɛ diɛŋtsɛ emaŋ’?\nKɛ́ Yesu yashɛ Nazaret, ni ji emaŋ lɛ, enɛ baafee faŋŋ. Mɛni mɛɔ lɛ yɛ jɛmɛ?\nBe ni Yesu ku esɛɛ kɛtee Galilea lɛ, mɛɛ sane ebɔi shiɛmɔ, ni te mɛi fee amɛnii yɛ he amɛhã tɛŋŋ?\nBe ni Yesu tee Kana ekoŋŋ lɛ, mɛɛ naakpɛɛ nii efee, ni te no ná mɛi ni ekɔɔ amɛhe lɛ anɔ hewalɛ ehã tɛŋŋ?\nMɛni sa kadimɔ yɛ bɔ ni Yesu tsa gbekɛ nuu fioo ko yɛ Kapernaum lɛ he?\nKɛmaje Mɔ Ko Kɛmaje Mɔ Ko Naakpɛɛ Nii ni Ji Enyɔ ni Efee Be ni Eyɔɔ Kana Lɛ\njy yitso 20 bf. 54-55


BENI akɛ tsɔji bɔi woji akalamɔ afii ohai komɛi ni eho nɛ lɛ, gbɛ ni mɛi tsɔɔ nɔ amɛkɛ amɛhe sharaa lɛ tsake kwraa. Intanɛt lɛ hu ni akɛbɔi nitsumɔ nyɛsɛɛ nɛɛ eha tsakemɔ kpele ni tamɔ nakai nɔŋŋ eba. Atsɛɔ dɛŋdade ni he yɔɔ sɛɛnamɔ waa nɛɛ akɛ jeŋ fɛɛ dɛŋdade ni mɛi tsɔɔ nɔ amɛkɛ amɛhe sharaa, ni eja gbɛ akɛ atsɛɔ lɛ nakai. Kɛ́ otee Intanɛt lɛ nɔ lɛ, obaanyɛ oná saji ni kɔɔ nibii babaoo ahe.\nNyɛmɔ ni akɛgbaa sane lɛ ji nikeenii ni nɔ bɛ ni wɔ-Bɔlɔ lɛ kɛduro wɔ. Enɛ yeɔ ebuaa wɔ ni wɔkɛ mɛi gbaa wɔsusumɔi kɛ saji krokomɛi ahe sane, ni amɛ hu amɛfeɔ nakai nɔŋŋ. Yehowa ji mɔ klɛŋklɛŋ ni kɛ adesa weku lɛ gba sane, ni ekɛ gbɛtsɔɔmɔ ni yɔɔ faŋŋ ha amɛ yɛ bɔ ni amɛaafee ni amɛha amɛshihilɛ afee nɔ ni yiŋtoo yɔɔ sɛɛ lɛ he. (1 Mose 1:28-30) Shi abaanyɛ akɛ nikeenii, ni ji nyɛmɔ ni akɛgbaa sane nɛɛ atsu nii yɛ gbɛ ni ejaaa nɔ, taakɛ eba lɛ yɛ Adam kɛ Hawa beaŋ lɛ. Satan kɛɛ Hawa sane ko ni ejaaa kwraa. Hawa kpɛlɛ nɔ ni Satan kɛɛ lɛ lɛ nɔ, ni lɛ hu ekɛɛ Adam, mɔ ni ha adesai fɛɛ yaje amanehulu mli lɛ.—1 Mose 3:1-6; Rom. 5:12.\nMɛni abaanyɛ akɛɛ yɛ Intanɛt lɛ kɛnitsumɔ he? Eyɛ mli akɛ Intanɛt lɛ baanyɛ aha wɔná saji ni sɛɛnamɔ yɔɔ he, ebaanyɛ eha wɔbaa be yi, ni ebaanyɛ eye ebua wɔ jogbaŋŋ yɛ gbɛi krokomɛi anɔ moŋ, shi ebaanyɛ efite wɔbe, ebaanyɛ efite wɔjeŋba, ni saji babaoo hu yɛ nɔ ni ejaaa. Nyɛhaa wɔsusua bɔ ni wɔɔfee wɔkɛ dɛŋdade nɛɛ atsu nii jogbaŋŋ koni ehe aba sɛɛnamɔ kɛha wɔ lɛ he.\nIntanɛt lɛ nɔ Saji—Ani Fɛɛ Ji Anɔkwale?\nKaasusu kɔkɔɔkɔ akɛ saji ni yɔɔ Intanɛt lɛ nɔ lɛ fɛɛ ji anɔkwale, ni sɛɛnamɔ yɛ he. Abaanyɛ akɛ Intanɛt lɛ nɔ hei ni ataoɔ saji yɛ lɛ ato mlɛ fãlɔi babaoo ko ni tee amɛyafãmɔ mlɛi srɔtoi—nɔ ni ayeɔ kɛ nɔ ni ebɔɔ yɔɔ mli fɛɛ—ní amɛkɛ fɛɛ wo tsɛnsi kome mli amɛmiihɔɔ lɛ he. Kɛ́ oyaahe eko lɛ, ani ohalaŋ mli jogbaŋŋ dani ohe? Ekã shi faŋŋ akɛ obaafee nakai! Abuaa saji babaoo naa awoɔ Intanɛt lɛ nɔ hei ni ataoɔ saji yɛ lɛ, nɔ ni hi kɛ nɔ ni ehiii fɛɛ. Esa akɛ wɔkɛ sɛɛyoomɔ ahala saji kpakpai lɛ kɛjɛ nɔ ni ehiii lɛ ateŋ, kɛjeee nakai lɛ wɔkɛ ebɔɔ baawo wɔjwɛŋmɔ mli.\nYɛ afi 1993 lɛ, atɛŋ gbeei enyɔ ni damɔ kɔmpiuta ko hiɛ yɛ adafitswaa wolo ko ni ale waa lɛ mli. Gbee kome kɛɛ ekroko lɛ akɛ: “Yɛ Intanɛt lɛ nɔ lɛ, mɔ ko leee akɛ gbee ji bo.” Afii babaoo ni eho nɛ lɛ, Satan kwa efee ehe tamɔ mɔ ko ni hiɛ jwɛŋmɔ kpakpa, ni etsɔ onufu nɔ ekɛ Hawa wie ni ekɛɛ lɛ akɛ ebaanyɛ etsɔ tamɔ Nyɔŋmɔ. Ŋmɛnɛ lɛ, mɔ fɛɛ mɔ ni yɔɔ hegbɛ akɛ ekɛ saji woɔ Intanɛt lɛ nɔ lɛ baanyɛ akwa afee tamɔ mɔ ko ni le sane ko jogbaŋŋ, ejaakɛ mɔ ko mɔ ko nyɛŋ ale mɔ ni eji. Ni abɛ mla ko ni tsɔɔ mɔ ni esa akɛ ekɛ susumɔi, saji, mfonirii, kɛ ŋaawoi awo Intanɛt lɛ nɔ.\nKaaha atsɔ Intanɛt lɛ nɔ alaka bo tamɔ alaka Hawa lɛ. Kwɛmɔ jogbaŋŋ koni okahé saji ni yɔɔ Intanɛt lɛ nɔ lɛ eko fɛɛ eko oye. Dani obaahe sane ko oye lɛ, bi ohe akɛ: (1) Namɔ ŋma sane nɛɛ? Ani abaanyɛ amu afɔ mɔ ni ŋma sane lɛ nɔ? (2) Mɛni hewɔ aŋma sane nɛɛ? Mɛni tsirɛ lɛ ni eŋma? Ani mɔ ni ŋma lɛ ŋmɛ pɛpɛɛpɛ, aloo eŋma lɛ diɛŋtsɛ esusumɔ kɛkɛ? (3) Nɛgbɛ mɔ ni ŋma lɛ ná sane lɛ kɛjɛ? Ani etsɔɔ he ni ená sane lɛ kɛjɛ ní abaanyɛ ayakwɛ? (4) Ani akɛ sane lɛ miitsu nii lolo? Yɛ klɛŋklɛŋ afii 100 lɛ mli lɛ, bɔfo Paulo wo Timoteo ŋaa ko ni kɔɔ wɔ hu wɔhe waa ŋmɛnɛ. Paulo ŋma akɛ: “Nii ni atuu awo odɛŋ lɛ baamɔ yi, ni okwa yakayaka sanegbaa ni buleɔ mɔ kɛ ŋwanejee wiemɔ ni jɛ apasa nilee mli lɛ.”—1 Tim. 6:20.\nAni Ehaa Wɔbaa Be Yi loo Efiteɔ Wɔbe?\nŊwanejee ko bɛ he akɛ kɛ́ wɔkɛ Intanɛt lɛ tsu nii yɛ nilee mli lɛ, ehaŋ wɔfite be, hewalɛ, kɛ shika pii. Wɔbaanyɛ wɔta shĩa wɔhe nɔ ko ni etɔɔɔ wɔ kwraa. Wɔbaanyɛ wɔna nibii ajara, ni no baaye abua wɔ ni wɔhe nɔ ni jara baa shi. Nibii ni kulɛ esa akɛ ayafee yɛ banki shi anyɛɔ afeɔ fɛɛ yɛ Intanɛt lɛ nɔ lɛ eha shihilɛ efee mlɛo kɛha mɛi pii; wɔbaanyɛ wɔta shĩa ni wɔtsu shika he saji ahe nii be fɛɛ be ni wɔsumɔɔ. Kɛ́ wɔmiitao ni wɔfã gbɛ kɛya he ko lɛ, Intanɛt lɛ baanyɛ aye abua wɔ ni wɔto he gbɛjianɔ jogbaŋŋ, ni wɔbaanyɛ wɔhé tikiti hu po yɛ Intanɛt lɛ nɔ. Wɔbaanyɛ wɔkwɛ hei ni wɔyaa lɛ tɛlifoŋ nɔmbai, adrɛsii, kɛ hei ni wɔbaanyɛ wɔtsɔ kɛya lɛ po yɛ Intanɛt lɛ nɔ. Yehowa Odasefoi anitsumɔhe niji ni yɔɔ jeŋ fɛɛ lɛ kɛ Intanɛt lɛ tsuɔ nii yɛ nɛkɛ gbɛi anɔ, ni ehaa amɛbaa be yi, amɛkɛ mɛi fioo pɛ tsuɔ nibii ahe nii, ni ehaaa afite shika pii.\nShi Intanɛt nɛɛ nɔŋŋ yeɔ awui yɛ gbɛi komɛi anɔ ní esa akɛ wɔsusu he. Enɛ kɔɔ be ni Intanɛt lɛ kɛnitsumɔ baanyɛ afite lɛ he. Mɛi komɛi kɛ Intanɛt lɛ efee nɔ ko ni amɛkɛjieɔ amɛhiɛtserɛ moŋ fe dɛŋdade ko ní amɛkɛaatsu nɔ ko ni sɛɛnamɔ yɔɔ he. Amɛfiteɔ be babaoo yɛ nɔ kɛshwɛɔ, kɛyeɔ jara, kɛgbaa sane, kɛŋmalaa e-mail, kɛtaoɔ saji, kɛ nibii krokomɛi. Fiofio lɛ, ehaa amɛkuɔ amɛhiɛ amɛshwieɔ nibii ni he hiaa waa tamɔ amɛweku, nanemɛi, kɛ asafo lɛ nɔ. Intanɛt lɛ kɛnitsumɔ baanyɛ aka amɛhe po. Ákɛ nɔkwɛmɔnɔ lɛ, niiamlipɛimɔ ko ni afee yɛ afi 2010 lɛ tsɔɔ akɛ, oblahii kɛ oblayei ni yɔɔ Korea lɛ ateŋ oha mlijaa 18.4 lɛ ji mɛi ni Intanɛt lɛ kɛnitsumɔ eka amɛhe. Germany niiamlipɛilɔi kɛɛ akɛ, “yei babaoo miiye ŋkɔmɔ akɛ Intanɛt lɛ kɛnitsumɔ eka amɛhefatalɔi lɛ ahe.” Yoo ko wie akɛ Intanɛt lɛ ni ewu kɛtsuɔ nii lɛ eha ewu etsake kwraa, aahu akɛ efite amɛgbala lɛ.\nYehowa Odasefoi anitsumɔhe nine ko ná wolo ko kɛjɛ mɔ ko ni kɛɛ Intanɛt lɛ kɛnitsumɔ eye lɛ sɛkɛ lɛ ŋɔɔ. Bei komɛi lɛ, ehiɔ Intanɛt lɛ nɔ ŋmɛlɛtswai nyɔŋma yɛ gbi kome mli. Ekɛɛ akɛ, “shishijee lɛ, efee tamɔ nɔ ni eyeee awui ko.” Ekɛshi sɛɛ akɛ: “Beni be shwie mli lɛ, mibɔi asafoŋ kpeei amlifolɔmɔ ni mikpa sɔlemɔ.” Be fɛɛ be hu ni ebaaya asafoŋ kpeei lɛ, ekwɛko nɔ ni abaakase lɛ mli, ni beni eta kpeei lɛ shishi fɛɛ lɛ, “ená ni eyɛ Intanɛt lɛ nɔ ekoŋŋ.” Miishɛɛ sane ji akɛ, ena hiɛdɔɔ ni yɔɔ enaagba lɛ he, ni etsu he nii. Ekaba kɔkɔɔkɔ akɛ wɔbaaha Intanɛt lɛ kɛnitsumɔ aye wɔ sɛkɛ aahu akɛ wɔnáaa be kɛfee nɔ ko nɔ ko.\nAni Nibii ni Okwɛɔ lɛ Hi loo Ehiii?\nWɔkaneɔ yɛ 1 Tesalonikabii 5:21, 22 lɛ akɛ: “Nyɛkaa nii fiaa nyɛkwɛa, ni nɔ ni hi lɛ nyɛmɔa mli. Nyɛtsia nyɛhe kɛjɛa nɔ fɛɛ nɔ ni hiɛ efɔŋ su lɛ he.” Esa akɛ wɔkwɛ akɛ nibii ni wɔnaa yɛ Intanɛt lɛ nɔ lɛ saa Nyɔŋmɔ hiɛ, ni tsɔɔ akɛ amɛshɛɔ eshishitoo mlai ni nɔkwɔlɔ lɛ ahe lo. Esa akɛ efee nɔ ni he tse ni sa kɛha Kristofoi. Nibii ni teɔ bɔlɛnamɔ henumɔi ashi ebu yɛ Intanɛt lɛ nɔ, ni kɛ́ wɔkwɛɛɛ jogbaŋŋ lɛ, wɔkɛ wɔhe baawo nibii nɛɛ akwɛmɔ mli yɛ gbɛ ni waaa nɔ.\nNilee yɛ mli akɛ wɔɔbi wɔhe akɛ, ‘Kɛ́ miikwɛ nɔ ko yɛ Intanɛt lɛ nɔ ni mihefatalɔ, mifɔlɔi, loo minyɛmimɛi Kristofoi lɛ eko bote tsu lɛ mli lɛ, ani mikɛ nɔ ni mikwɛɔ lɛ baatee oya nɔŋŋ?’ Kɛ́ wɔha hetoo akɛ hɛɛ lɛ, no lɛ ebaahi jogbaŋŋ akɛ wɔbaaya Intanɛt lɛ nɔ be mli pɛ ni mɛi krokomɛi yɔɔ wɔmasɛi. Intanɛt lɛ etsake gbɛ ni wɔtsɔɔ nɔ wɔkɛ mɛi gbaa sane kɛ bɔ ni wɔyeɔ jara wɔhaa lɛ kwraa. Kɛfata he lɛ, eha mɛi ená gbɛ hee ni amɛbaatsɔ nɔ ‘amɛfite gbala yɛ amɛtsui mli.’—Mat. 5:27, 28.\nAni Esa akɛ Wɔkɛha Mɛi Krokomɛi?\nKɛ́ okɛ Intanɛt lɛ tsuɔ nii lɛ, onine baashɛ saji anɔ kɛjɛ mɛi aŋɔɔ, ni bo hu okɛ eko baaha mɛi. Eyɛ mli akɛ wɔyɛ hegbɛ akɛ wɔnine shɛɔ saji anɔ ni wɔ hu wɔkɛ eko haa mɛi moŋ, shi esa akɛ wɔkwɛ akɛ sane lɛ ji anɔkwale ni ehe tse lo. Ani wɔbaanyɛ wɔma nɔ mi akɛ saji ni wɔŋmalaa loo wɔkɛhaa mɛi krokomɛi lɛ ja? Ani wɔyɛ hegbɛ akɛ wɔkɛ saji lɛ haa mɛi krokomɛi? * Ani sɛɛnamɔ yɛ he, ni etswaa mɔ emaa shi? Mɛɛ yiŋtoi ahewɔ wɔkɛhaa mɛi lɛ? Ani wɔmiisumɔ ni wɔfee nakai kɛsa mɛi ahiɛ kɛkɛ?\nKɛ́ wɔkɛ e-mail lɛ tsu nii jogbaŋŋ lɛ, ehe baanyɛ aba sɛɛnamɔ kɛha wɔ. Shi yɛ nakai beaŋ nɔŋŋ lɛ, ebaanyɛ eha wɔná saji babaoo ni he ehiaaa. Ani wɔŋmalaa saji babaoo, tamɔ sane ko ni je kpo etsɛko loo sane ko ni wɔsusuɔ akɛ eyɛ miishɛɛ shi ehe ehiaaa tsɔ lɛ wɔmajeɔ mɛi babaoo, ni ekolɛ wɔkɛfiteɔ amɛbe? Ani esaaa akɛ wɔpɛiɔ nɔ hewɔ ni wɔkɛ sane lɛ majeɔ lɛ mli dani wɔŋmɛɛ he ni eya? Mɛni tuuntu wɔtaoɔ ni sane lɛ atsu? Be ko ni eho lɛ, mɛi ŋmalaa amɛwekumɛi kɛ nanemɛi woji koni amɛkɛha amɛle nibii ni yaa nɔ yɛ amɛshihilɛ mli. Esa akɛ enɛ afee yiŋtoo hewɔ ni wɔhaa mɛi e-mail lɛ, aloo jeee nakai? Mɛni hewɔ esa akɛ wɔkɛ nɔ ko ni wɔbɛ nɔmimaa yɛ he lɛ amaje mɛi?\nBelɛ, te esa akɛ wɔkɛ Intanɛt lɛ atsu nii wɔha tɛŋŋ? Ani esa akɛ wɔkɛkpa nitsumɔ kwraa? Yɛ shihilɛi komɛi amli lɛ, ebaabi ni wɔfee nakai. Mɔ ni Intanɛt kɛnitsumɔ eye lɛ sɛkɛ ni wɔtsĩ etã kɛtsɔ hiɛ lɛ fee nakai koni enyɛ eye nom ni Intanɛt lɛ ŋɔ lɛ afii abɔ lɛ nɔ. Nɔ ni tamɔɔɔ nakai lɛ, Intanɛt lɛ he baanyɛ aba sɛɛnamɔ kɛha wɔ, kɛ́ wɔha ‘jwɛŋmɔ baa wɔyi jogbaŋŋ, ni sane shishinumɔ hu bu wɔhe’ lɛ.—Abɛi 2:10, 11.\n^ kk. 17 Enɛ kɔɔ mfonirii hu ahe. Eyɛ mli akɛ wɔteŋ mɔ fɛɛ mɔ baanyɛ asha mfoniri eha ehe moŋ, shi ekolɛ wɔbɛ hegbɛ akɛ wɔjaraa wɔhaa mɛi krokomɛi, aahu akɛ wɔɔŋmala mɛi ni yɔɔ mfoniri lɛ mli lɛ agbɛ́i kɛ he ni amɛyɔɔ ni wɔkɛmaje mɛi.\nTe ooofee tɛŋŋ oná nɔmimaa akɛ saji ni onáa yɛ Intanɛt lɛ nɔ lɛ ji anɔkwale?\nMɛni he esa akɛ osusu dani okɛ sane ko amaje mɔ ko?


1 Samuel 18 | Kanemɔ Biblia Lɛ Yɛ Biɛ | Jeŋ Hee Shishitsɔɔmɔ\nDavid kɛ Yonatan bɔ naanyo (1-4)\nDavid kunimyelii lɛ hã Saul ye awuŋa (5-9)\nSaul ka akɛ ebaagbe David (10-19)\nDavid kɛ Saul biyoo Mikal bote gbalashihilɛ mli (20-30)\n18 Be ni David kɛ Saul wie egbe naa nɔŋŋ lɛ, Yonatan+ kɛ David batsɔmɔ nanemɛi kpaakpa,* ni Yonatan sumɔ lɛ tamɔ esumɔɔ lɛ diɛŋtsɛ ehe lɛ.*+ 2 Kɛjɛ nakai gbi lɛ nɔ kɛyaa lɛ, Saul hã David kɛ lɛ hi shi, ni eŋmɛɛɛ lɛ gbɛ ni eya etsɛ shĩa lɛ dɔŋŋ.+ 3 Ni Yonatan kɛ David kpaŋ kpaŋmɔ,+ ejaakɛ esumɔɔ lɛ tamɔ esumɔɔ lɛ diɛŋtsɛ ehe lɛ.*+ 4 Yonatan jie atade ni nine bɛ he ni ewo lɛ ni ekɛhã David, ni ekɛ etawuu atade lɛ, eklante lɛ, egãi lɛ, kɛ ehɛfiinɔ lɛ hu fata he ehã lɛ. 5 David jeɔ kpo kɛyaa ta, ni he fɛɛ he ni Saul baatsu lɛ lɛ, eyeɔ omanye.*+ No hewɔ lɛ, Saul wó lɛ eto hii ni wuɔ ta lɛ anɔ,+ ni enɛ sa mɛi lɛ fɛɛ kɛ Saul tsuji lɛ hu ahiɛ. 6 Kɛ́ David kɛ mɛi lɛ tee amɛyagbe Filistibii lɛ ni amɛmiiku amɛsɛɛ kɛmiiba lɛ, yei lɛ kɛ lala+ kɛ joi jeɔ kpo kɛjɛɔ Israel maji lɛ fɛɛ amli ni amɛkɛ akashaa+ kɛ kpãi etɛ saŋku bakpeɔ Maŋtsɛ Saul kɛ nyamɔ. 7 Yei lɛ ni shwɛɔ joo lɛ láa akɛ: “Saul egbe akpei,Ni David egbe akpei nyɔŋmai.”+ 8 Saul mli wo la waa,+ ni enyaaa lala nɛɛ he, ejaakɛ ewie akɛ: “Amɛkɛ akpei nyɔŋmai ehã David, shi mi lɛ, amɛhã mi akpei. Nɔ pɛ ni eshwɛ ni amɛkɛbaahã lɛ ji maŋtsɛyeli lɛ!”+ 9 Kɛjɛ nakai gbi lɛ nɔ kɛyaa lɛ, Saul kɛ hiŋmɛi ko kwɛɔ David daa nɛɛ. 10 Enɔ jetsɛremɔ lɛ, mumɔ gbonyo ni jɛ Nyɔŋmɔ ŋɔɔ bayi Saul nɔ,+ ni ebɔi basabasafeemɔ* yɛ shĩa lɛ mli, no mli lɛ, David miitswa saŋku+ lɛ tamɔ efɔɔ feemɔ lɛ. Ni Saul hiɛ akpɔlɔ yɛ edɛŋ,+ 11 ni efɔ̃+ ni ekɛɛ ehe akɛ: ‘Mikɛbaatsu David kɛmɔ gbogbo lɛ!’ Shi David je mli ehã lɛ shii enyɔ sɔŋŋ. 12 Kɛkɛ ni Saul she David gbeyei ejaakɛ Yehowa kɛ lɛ yɛ,+ shi Saul lɛ, eje esɛɛ.+ 13 No hewɔ lɛ, Saul jie lɛ kɛje ehiɛ, ni ehala lɛ akɛ asraafoi akpetsɛ, ni David nyiɛɔ asraafoi lɛ ahiɛ kɛyaa ta.*+ 14 David tee nɔ eye omanye*+ yɛ nɔ fɛɛ nɔ ni efee lɛ mli, ni Yehowa kɛ lɛ yɛ.+ 15 Ni be ni Saul na akɛ eeye omanye sɔŋŋ lɛ, eshe lɛ gbeyei. 16 Shi Israel kɛ Yuda fɛɛ sumɔɔ David, ejaakɛ lɛ enyiɛɔ amɛhiɛ kɛyaa ta. 17 Sɛɛ mli lɛ, Saul kɛɛ David akɛ: “Mibiyoo nukpa, Merab+ nɛ. Mikɛ lɛ baahã bo akɛ oŋa.+ Bo lɛ yaa nɔ ofee ekãa ohã mi kɛkɛ ni owu Yehowa tai lɛ.”+ Ejaakɛ Saul kɛɛ ehe akɛ: ‘Mi lɛ, mikɛ minine etaŋ ehe. Shi Filistibii lɛ adɛŋ ebaagbo yɛ.’+ 18 Kɛkɛ ni David kɛɛ Saul akɛ: “Namɔ ji mi, ni namɛi ji miwekumɛi, ni ji mipapa shĩa ni yɔɔ Israel lɛ, ni mibatsɔ maŋtsɛ shaanuu?”+ 19 Shi be ni be shɛ ni akɛ Saul biyoo, Merab baahã David lɛ, no mli lɛ, akɛ lɛ ehã Adriel,+ Meholatnyo lɛ, akɛ eŋa momo. 20 No mli lɛ, Saul biyoo, Mikal+ miisumɔ David, ni ayabɔ Saul, ni enɛ sa ehiɛ jogbaŋŋ. 21 No hewɔ lɛ, Saul kɛɛ akɛ: “Mikɛ lɛ baahã lɛ koni etsɔ tamɔ tsɔne ehã lɛ, koni Filistibii lɛ anine ashɛ enɔ.”+ Kɛkɛ ni Saul kɛɛ David nɔ ni ji shii enyɔ nɔ akɛ: “Ŋmɛnɛ lɛ, obaatsɔ mishaanuu.”* 22 Agbɛnɛ hu, Saul fã etsuji lɛ akɛ: “Nyɛkɛ David awiea yɛ teemɔŋ akɛ, ‘Naa! Maŋtsɛ lɛ yɛ ohe miishɛɛ, ni etsuji lɛ fɛɛ sumɔɔ osane. No hewɔ lɛ, okɛ maŋtsɛ lɛ akpaŋ gbãla kpaŋmɔ.’” 23 Be ni Saul tsuji lɛ kɛɛ David saji nɛɛ, David kɛɛ akɛ: “Ani efeɔ nyɛ akɛ maŋtsɛ shaanuu tsɔmɔ lɛ shwɛmɔ sane ni, be mli ni miji ohiafo ni abuuu mi nɛɛ?”+ 24 Kɛkɛ ni Saul tsuji lɛ bakɛɛ lɛ akɛ: “Nɔ ni David wie nɛ.” 25 Kɛkɛ ni Saul kɛɛ akɛ: “Nyɛkɛa David akɛ, ‘Maŋtsɛ lɛ taooo gbãla yinii+ ko akɛ ja Filistibii aketia naa loi+ 100 kɛkɛ, koni maŋtsɛ lɛ kɛtɔ ehenyɛlɔi lɛ anɔ owele.’” Ejaakɛ no mli lɛ, Saul miitsɔ̃ ŋaa koni David agbo yɛ Filistibii lɛ anine nɔ. 26 No hewɔ lɛ, etsuji lɛ bakɛɛ David wiemɔi nɛɛ, ni esa David hiɛ akɛ eeetsɔ maŋtsɛ lɛ shaanuu.+ Shi dani be ni ato lɛ baashɛ lɛ, 27 David kɛ ehii lɛ tee ni amɛyagbe Filisti hii 200, ni David kɛ amɛketiai anaa loi lɛ ba, ni ebakane fɛɛ pɛpɛɛpɛ ehã maŋtsɛ lɛ koni ekɛ lɛ akpaŋ gbãla kpaŋmɔ. No hewɔ lɛ, Saul kɛ ebiyoo Mikal hã lɛ akɛ eŋa.+ 28 Saul na akɛ Yehowa kɛ David yɛ,+ ni agbɛnɛ hu, ebiyoo Mikal sumɔɔ lɛ.+ 29 Enɛ hã Saul she David gbeyei fe tsutsu lɛ, ni David batsɔ Saul henyɛlɔ kɛyashi egbo.+ 30 Filistibii lɛ anɔyelɔi lɛ baa amɛbawuɔ, shi be fɛɛ be ni amɛbaaba amɛbawu lɛ, David yeɔ omanye* fe Saul tsuji lɛ fɛɛ;+ ni awó egbɛ́i nɔ gojoo.+\n^ Loo “Yonatan susuma mɔ David susuma.”\n^ Loo “lɛ diɛŋtsɛ esusuma lɛ.”\n^ Loo “ekɛ hiɛshikamɔ tsuɔ nii.”\n^ Loo “ ni efee enii tamɔ gbalɔ.”\n^ Hebri sht. ŋm., “ni enyiɛɔ mɛi lɛ ahiɛ kɛyaa kɛbaa.”\n^ Loo “mikɛ bo baakpaŋ gbãla kpaŋmɔ.”\n^ Loo “David kɛ hiɛshikamɔ tsuɔ nii.”


Jeŋ Hee Shishitsɔɔmɔ Lɛ—Biblia Shishitsɔɔmɔ ko ni Taa Mɔ Tsuiŋ | Nikasemɔ\nKANEMƆ YƐ Afrikaans Bislama Blɔfo Cakchiquel (Central) Cambodia Chitonga Chol Cibemba Cinyanja Dangme Drehu Ewe French Ga Garifuna Greenland Hmong (White) Iban Italia Karen (S'gaw) Kikaonde Kikongo Kiluba Kimbundu Kisonge Kongo Kwangali Kwanyama Laos Lingala Lunda Luvale Malta Mam Mambwe-Lungu Mauritia Creole Mazatec (Huautla) Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndonga Ngabere Nyaneka Nzema Otetela Pidgin (Cameroon) Portugal Quechua (Ancash) Quechua (Ayacucho) Quechua (Cuzco) Sepedi Sesotho (Lesotho) Setswana Seychelles Creole Silozi Spania Swahili (Congo) Swati Tahiti Tlapanec Tojolabal Totonac Tshiluba Tsonga Twi Umbundu Venda Wallis Wayuunaiki Xhosa Zulu\n“Nyɔŋmɔ wiemɔ lɛ hiɛ kã.”—HEBRIBII 4:12.\nLALAI: 37, 116\nMɛni hewɔ esa akɛ Nyɔŋmɔ gbɛ́i lɛ ahi Biblia shishitsɔɔmɔ fɛɛ Biblia shishitsɔɔmɔ mli lɛ?\nMɛni hewɔ afee Jeŋ Hee Shishitsɔɔmɔ lɛ ehee lɛ?\nTe mɛi babaoo ená Jeŋ Hee Shishitsɔɔmɔ he sɛɛ amɛhã tɛŋŋ?\n1. (a) Mɛɛ nitsumɔ Nyɔŋmɔ hã Adam? (b) Kɛjɛ nakai beiaŋ kɛbaa nɛɛ mɛni Nyɔŋmɔ webii efee?\nBE NI Nyɔŋmɔ bɔ Adam lɛ, ehã lɛ nitsumɔ ko ni etsu yɛ Eden abɔɔ lɛ mli. Ekɛɛ lɛ akɛ, ewo kooloi lɛ fɛɛ gbɛ́i. Adam tsu nɔ ni Yehowa kɛwo edɛŋ lɛ he nii, ni ehã kooloi lɛ fɛɛ gbɛ́i ni shishinumɔ yɔɔ he. (1 Mose 2:19, 20) Shi mɛni ye ebua Adam ni enyɛ efee nakai lɛ? Nyɔŋmɔ eduro adesai fɛɛ nikeenii ko. No ji akɛ, amɛnyɛɔ amɛwieɔ, ni amɛnyɛɔ amɛnuɔ wiemɔ shishi hu. Nyɔŋmɔ webii kɛ nikeenii nɛɛ etsu nii kɛjie Yehowa yi ni amɛkɛtsɔɔ mɛi krokomɛi ehe nii aahu kɛbashi ŋmɛnɛ. Ni nyɛsɛɛ nɛɛ, amɛkɛtsu nii kɛtsɔɔ Biblia lɛ shishi, bɔ ni afee ni mɛi babaoo anyɛ ale Yehowa.\n2. (a) Mɛɛ nibii etɛ kudɔ Jeŋ Hee Biblia Shishitsɔɔmɔ Ajinafoi Akuu lɛ? (b) Mɛni he wɔbaasusu yɛ nikasemɔ nɛɛ mli?\n2 Ayɛ Biblia shishitsɔɔmɔi akpei abɔ. Ekomɛi ja, shi ekomɛi hu ejaaa. Bɔ ni afee ni Jeŋ Hee Biblia Shishitsɔɔmɔ Ajinafoi Akuu lɛ anyɛ atsɔɔ Biblia lɛ shishi jogbaŋŋ lɛ, amɛkpɛ amɛyiŋ akɛ amɛbaahã nibii etɛ komɛi akudɔ amɛnitsumɔ lɛ. (1) Amɛbaawo Nyɔŋmɔ gbɛ́i lɛ hiɛ nyam, ni he fɛɛ he ni gbɛ́i lɛ jeɔ kpo yɛ yɛ blema niŋmai lɛ amli lɛ, amɛ hu amɛkɛbaawo amɛshishitsɔɔmɔ lɛ mli. (Kanemɔ Mateo 6:9.) (2) Amɛbaatsɔɔ blema niŋmai lɛ ashishi kɛba Blɔfo mli tɛ̃ɛ yɛ he fɛɛ he ni nakai feemɔ baahi yɛ. Yɛ hei ni ehiii nakai feemɔ yɛ lɛ, amɛbaakwɛ nɔ diɛŋtsɛ ni nakai ŋmalɛ lɛ tsɔɔ, ni amɛdamɔ no nɔ amɛtsɔɔ shishi. (3) Amɛkɛ wiemɔi ni baahã Biblia lɛ kanemɔ afee mlɛo ni mɛi anu shishi oya lɛ baatsu nii. * (Kwɛmɔ shishigbɛ niŋmaa lɛ.) (Kanemɔ Nehemia 8:8, 12.) Atsɔɔ Jeŋ Hee Shishitsɔɔmɔ lɛ shishi kɛtee wiemɔi fe 130 amli, ni nibii etɛ nɛɛ nɔŋŋ ji nɔ ni ekudɔ mɛi fɛɛ ni ená nitsumɔ nɛɛ mli gbɛfaŋnɔ lɛ. Yɛ nikasemɔ nɛɛ mli lɛ, wɔbaasusu bɔ ni mɛi ni tsu Blɔfo Jeŋ Hee Shishitsɔɔmɔ hee ni afee yɛ afi 2013 lɛ he nii lɛ kɛ nibii etɛ ni wɔwie he nɛɛ tsu nii amɛhã lɛ he. Agbɛnɛ hu, wɔbaana bɔ ni mɛi srɔtoi ni etsɔɔ Biblia hee nɛɛ shishi kɛtee wiemɔi krokomɛi amli lɛ enyiɛ amɛnɔkwɛmɔnɔ lɛ sɛɛ.\nBIBLIA KO NI WOƆ NYƆŊMƆ GBƐ́I LƐ HIƐ NYAM\n3, 4. (a) Mɛɛ blema niŋmai amli anaa Tetragrammaton lɛ yɛ? (b) Mɛni afee yɛ Biblia shishitsɔɔmɔi pii amli?\n3 Yɛ Hebri wiemɔ lɛ mli lɛ, akɛ niŋmaa okadii ejwɛ komɛi damɔɔ shi kɛhãa Nyɔŋmɔ gbɛ́i lɛ. Yɛ Blɔfo mli lɛ, atsɛɔ niŋmaa okadii ejwɛ nɛɛ akɛ Tetragrammaton. Tetragrammaton lɛ jeɔ kpo yɛ blema Hebri niŋmai babaoo amli. Atsɛɔ niŋmai nɛɛ ateŋ ekome akɛ Ŋshɔ ni Egbo Wolokpoi. Tetragrammaton lɛ jeɔ kpo yɛ Septuagint lɛ ekomɛi ni afee afii 200 dani afɔ Kristo lɛ kɛ ekomɛi ni afee yɛ egbele sɛɛ afii 100 lɛ hu amli. Mɛi pii anaa kpɛɔ amɛhe kɛ́ amɛná amɛle akɛ Nyɔŋmɔ gbɛ́i lɛ jeɔ kpo shii abɔ yɛ blema niŋmai lɛ amli.\nMɛi pii anaa kpɛɔ amɛhe kɛ́ amɛná amɛle akɛ Nyɔŋmɔ gbɛ́i lɛ jeɔ kpo shii abɔ yɛ blema niŋmai lɛ amli\n4 Eyɛ faŋŋ akɛ, esa akɛ Nyɔŋmɔ gbɛ́i lɛ ahi Biblia lɛ mli. Kɛ̃lɛ, Biblia shishitsɔɔmɔi pii yɛ ni ajie Nyɔŋmɔ gbɛ́i lɛ yɛ mli. Akɛ nɔkwɛmɔnɔ lɛ, be ni ajie Blɔfo Kristofoi A-Hela Ŋmalɛi—Jeŋ Hee Shishitsɔɔmɔ lɛ kpo lɛ sɛɛ afii enyɔ lɛ, ajie Biblia shishitsɔɔmɔ ko ni atsɛɔ lɛ Revised Standard Version lɛ kpo. Be ni afee Biblia shishitsɔɔmɔ nɛɛ klɛŋklɛŋ kwraa yɛ afi 1901 mli lɛ, no mli lɛ atsɛɔ lɛ American Standard Version, ni akɛ Nyɔŋmɔ gbɛ́i lɛ tsu nii yɛ mli. Shi yɛ ehee nɛɛ ni afee yɛ afi 1952 lɛ mli lɛ, ajie gbɛ́i lɛ yɛ mli. Mɛni hewɔ? Mɛi ni tsɔɔ shishi lɛ kɛɛ “esaaa kwraa” akɛ akɛ Nyɔŋmɔ gbɛ́i tsuɔ nii. Biblia shishitsɔɔmɔi pii ní afee yɛ Blɔfo kɛ wiemɔi krokomɛi amli lɛ enyiɛ nɔkwɛmɔnɔ gbonyo nɛɛ sɛɛ.\n5. Mɛni hewɔ ehe miihia ni Nyɔŋmɔ gbɛ́i lɛ ahi Biblia lɛ mli lɛ?\n5 Shi ani tɔmɔ ko yɛ he akɛ mɛi ni tsɔɔ Biblia lɛ shishi lɛ baajie Nyɔŋmɔ gbɛ́i lɛ kɛjɛ Biblia lɛ mli? Hɛɛ, tɔmɔ agbo yɛ he! Dani obaanyɛ otsɔɔ nɔ ko ni mɔ ko eŋma lɛ shishi jogbaŋŋ lɛ, esa akɛ ole yiŋtoo hewɔ ni eŋma nɔ ni eŋma lɛ. Yehowa ji Mɔ ni ŋma Biblia lɛ, ni eetao mɛi ale egbɛ́i lɛ. Ŋmalɛi pii yɛ ni hãa wɔnaa akɛ, Nyɔŋmɔ gbɛ́i lɛ he miihia, ni esa akɛ awo egbɛ́i lɛ hiɛ nyam. (2 Mose 3:15; Lala 83:19; 148:13; Yesaia 42:8; 43:10; Yohane 17:6, 26; Bɔfoi 15:14) Yehowa kɛ emumɔ lɛ tsirɛ mɛi ni etsɔ amɛnɔ eŋma Biblia lɛ ní amɛkɛ egbɛ́i lɛ atsu nii shii akpei abɔ yɛ amɛniŋmai lɛ amli. (Kanemɔ Ezekiel 38:23.) No hewɔ lɛ, kɛ́ Biblia shishitsɔɔlɔi jie Nyɔŋmɔ gbɛ́i lɛ kɛjɛ amɛshishitsɔɔmɔi lɛ amli lɛ, etsɔɔ akɛ amɛbuuu Yehowa.\n6. Mɛni hewɔ Nyɔŋmɔ gbɛ́i lɛ jeɔ kpo yɛ Jeŋ Hee Shishitsɔɔmɔ lɛ mli hei ekpaa ni kulɛ ebɛ lɛ?\n6 Naa nɔ kroko hu ni hãa wɔnaa akɛ, esaaa akɛ ajieɔ Yehowa gbɛ́i lɛ kɛjɛɔ Biblia lɛ mli. Be ni nyɛmimɛi lɛ tsuɔ Blɔfo Jeŋ Hee Shishitsɔɔmɔ ni afee yɛ afi 2013 lɛ he nii lɛ, no mli lɛ, ahã Biblia shishitsɔɔlɔi anine eshɛ Ŋshɔ ni Egbo Wolokpoi lɛ anɔ etsɛko. * (Kwɛmɔ shishigbɛ niŋmaa lɛ.) Nyɛmimɛi lɛ kwɛ niŋmaa nɛɛ nɔ, ni amɛkase blema niŋmai ni etsɛ waa lɛ fitsofitso. Enɛ hã amɛyɔse akɛ, asomoaŋ hei ekpaa yɛ ni kulɛ esa akɛ Nyɔŋmɔ gbɛ́i lɛ aje kpo yɛ, yɛ Blɔfo Jeŋ Hee Shishitsɔɔmɔ ni afee yɛ afi 1984 lɛ mli. Hei ekpaa nɛɛ ji, 1 Samuel 2:25; 6:3; 10:26; 23:14, 16; kɛ Kojolɔi 19:18. No hewɔ lɛ, amrɔ nɛɛ, Nyɔŋmɔ gbɛ́i lɛ jeɔ kpo shii 7,216 yɛ Blɔfo Jeŋ Hee Shishitsɔɔmɔ lɛ mli.\n7, 8. Mɛni gbɛ́i Yehowa lɛ tsɔɔ?\n7 Akɛ anɔkwa Kristofoi lɛ, wɔle akɛ ehe miihia ni wɔnu nɔ ni Nyɔŋmɔ gbɛ́i lɛ tsɔɔ lɛ shishi jogbaŋŋ. Egbɛ́i lɛ shishi ji, “Ehãa Etsɔɔ.” * (Kwɛmɔ shishigbɛ niŋmaa lɛ.) Tsutsu ko lɛ, atsɔɔ mli yɛ wɔwoji lɛ amli akɛ, nɔ ni Nyɔŋmɔ gbɛ́i lɛ tsɔɔ lɛ ji nɔ ni yɔɔ 2 Mose 3:14 lɛ. Nakai ŋmalɛ lɛ fã ko kaneɔ yɛ Jeŋ Hee Shishitsɔɔmɔ lɛ mli akɛ: “Matsɔ Mihe Nɔ Fɛɛ Nɔ ni Misumɔɔ ni Matsɔ.” Jeŋ Hee Shishitsɔɔmɔ ni afee yɛ afi 1984 lɛ tsɔɔ mli akɛ, Yehowa tsɔɔ ehe nɔ fɛɛ nɔ ni ebiɔ ni etsɔ koni ehã eshiwoi aba mli. * (Kwɛmɔ shishigbɛ niŋmaa lɛ.) Shi be ni agbalaa nɔ ni Yehowa gbɛ́i lɛ tsɔɔ lɛ mli yɛ Jeŋ Hee Shishitsɔɔmɔ ni afee yɛ afi 2013 lɛ mli lɛ, awie akɛ, “shishinumɔ ni gbɛ́i Yehowa lɛ hiɛ lɛ yaa shɔŋŋ fe nɔ ni lɛ diɛŋtsɛ ehalaa akɛ ebaatsɔ lɛ kɛkɛ.” Ejaakɛ bɔ ni “ehãa ebɔɔ nii lɛ tsɔɔ nɔ fɛɛ nɔ ni ehe hiaa ni amɛtsɔ koni ekɛtsu eyiŋtoo he nii” lɛ, hu fata shishinumɔ ni egbɛ́i lɛ hiɛ lɛ he.\n8 Yehowa baanyɛ ahã ebɔɔ nii lɛ atsɔ nɔ fɛɛ nɔ ni esumɔɔ. Akɛ nɔkwɛmɔnɔ lɛ, eyɛ mli akɛ Noa ekpɛko adeka pɛŋ moŋ, shi Nyɔŋmɔ hã enyɛ ekpɛ adeka. Agbɛnɛ hu, Yehowa hã Bezalel tsɔ ŋaalɔ ni he esa, ehã Gideon ye ehenyɛlɔi anɔ kunim, ni ehã Paulo hu batsɔ maŋsɛɛ sɔɔlɔ. Nyɔŋmɔ webii nuɔ nɔ ni egbɛ́i lɛ tsɔɔ lɛ shishi jogbaŋŋ, ni no hewɔ Jeŋ Hee Biblia Shishitsɔɔmɔ Ajinafoi Akuu lɛ kɛ Nyɔŋmɔ gbɛ́i lɛ tsu nii yɛ Jeŋ Hee Shishitsɔɔmɔ lɛ mli lɛ.\n9. Mɛni ji yiŋtoi titrii ahewɔ ni Gbɛtsɔɔmɔ Kuu lɛ nuɔ he akɛ ehe miihia waa ni atsɔɔ Biblia lɛ shishi kɛya wiemɔi krokomɛi amli lɛ ateŋ ekome?\n9 Kɛbashi ŋmɛnɛ lɛ, Biblia shishitsɔɔlɔi babaoo kɛ Nyɔŋmɔ gbɛ́i lɛ wooo amɛshishitsɔɔmɔi lɛ amli. Amɛkã he amɛkɛ nyɔŋmɔi krokomɛi agbɛ́i loo sabla ni ji “Nuŋtsɔ” lɛ miiye Nyɔŋmɔ gbɛ́i lɛ najiaŋ. Enɛ ji yiŋtoi titrii ahewɔ ni Gbɛtsɔɔmɔ Kuu lɛ nuɔ he akɛ ehe miihia waa ni mɛi ni wieɔ wiemɔi srɔtoi fɛɛ aná Biblia ko ni woɔ Nyɔŋmɔ gbɛ́i lɛ hiɛ nyam lɛ ateŋ ekome. (Kanemɔ Maleaki 3:16.) Amrɔ nɛɛ, atsɔɔ Jeŋ Hee Shishitsɔɔmɔ lɛ shishi kɛtee wiemɔi fe 130 amli, ni yɛ eko fɛɛ eko mli lɛ, akɛ Yehowa gbɛ́i lɛ etsu nii yɛ hei ni esa akɛ eje kpo yɛ lɛ.\nSHISHITSƆƆMƆ KO NÍ JA, NÍ SHISHINUMƆ WAAA\n10, 11. Be ni atsɔɔ Jeŋ Hee Shishitsɔɔmɔ lɛ shishi kɛyaa wiemɔi krokomɛi amli lɛ, mɛɛ naagbai komɛi akɛkpe?\n10 Nyɛmimɛi ni tsɔɔ Blɔfo Jeŋ Hee Shishitsɔɔmɔ momo lɛ shishi kɛtee wiemɔi krokomɛi amli lɛ náaa wiemɔi komɛi ashishitsɔɔmɔ mlɛo. Akɛ nɔkwɛmɔnɔ lɛ, Blɔfo Jeŋ Hee Shishitsɔɔmɔ lɛ kɛ Hebri wiemɔ ni ji “Sheol” lɛ tsu nii yɛ ŋmalɛi komɛi tamɔ Jajelɔ 9:10 kɛ ekrokomɛi amli. Wiemɔ nɛɛ je kpo yɛ Blɔfo Bibliai krokomɛi hu amli. Shi, anyɛɛɛ akɛ wiemɔ nɛɛ atsu nii yɛ wiemɔi krokomɛi amli. Mɛni hewɔ? Ejaakɛ mɛi ni wieɔ wiemɔi nɛɛ ateŋ mɛi babaoo nuko Hebri wiemɔ “Sheol” lɛ pɛŋ, ni ebɛ amɛdishinarii lɛ amli hu. Mɛi komɛi po yasusu akɛ eji he ko gbɛ́i. No hewɔ lɛ, aŋmɛ shishitsɔɔlɔi lɛ gbɛ ni amɛtsɔɔ Hebri wiemɔ “Sheol” kɛ Hela wiemɔ “Hedis” lɛ shishi akɛ “Gbonyo Bu.” Shishitsɔɔmɔ nɛɛ ja ni eshishinumɔ hu waaa.\n11 Naagba kroko ni nyɛmimɛi lɛ kɛkpe lɛ kɔɔ Hebri kɛ Hela wiemɔi kɛhã “susuma” lɛ he. Yɛ wiemɔi komɛi amli lɛ, kɛ́ atsĩ “susuma” tã lɛ, nɔ ni baa mɛi ajwɛŋmɔŋ ji sisa, loo nɔ ko ni kɛ́ mɛi gbo lɛ, efãa kɛjɛɔ amɛmli ni eyahiɔ he kroko. Enɛ hewɔ lɛ, akɛɛ shishitsɔɔlɔi lɛ akɛ, kɛ́ amɛkɛ wiemɔ ni ji “susuma” lɛ kpe lɛ, amɛkwɛ bɔ ni akɛtsu nii ahã lɛ, kɛ bɔ ni amɛbaatsɔɔ shishi amɛhã. Atsɔɔ nibii srɔtoi ni wiemɔ “susuma” lɛ baanyɛ adamɔ shi ahã lɛ yɛ New World Translation of the Holy Scriptures—With References lɛ mli. Yɛ Blɔfo Biblia hee lɛ mli lɛ, nyɛmimɛi lɛ jie Hebri kɛ Hela wiemɔi lɛ kɛjɛ kukuji lɛ amli, ni amɛkɛwo shishigbɛ niŋmai amli, bɔ ni afee ni kukuji lɛ diɛŋtsɛ akanemɔ afee mlɛo ni anyɛ anu shishi oya.\nAjinafoi akuu ni fee Biblia hee lɛ, pɛi sanebimɔi akpei abɔ ni nyɛmimɛi lɛ bibii lɛ fɛɛ mli\n12. Mɛɛ tsakemɔi krokomɛi afee yɛ Blɔfo Jeŋ Hee Shishitsɔɔmɔ hee lɛ mli?\n12 Saji ni nyɛmimɛi ni tsɔɔ Biblia lɛ shishi kɛtee wiemɔi krokomɛi amli lɛ bibii lɛ hã ana akɛ, wiemɔi komɛi yɛ Blɔfo Biblia lɛ mli ni mɛi baanyɛ anu shishi yɛ gbɛ ni ejaaa nɔ. No hewɔ lɛ, yɛ September 2007 lɛ, Gbɛtsɔɔmɔ Kuu lɛ kpɛlɛ nɔ akɛ afee Blɔfo Biblia lɛ ehee. Ajinafoi akuu ni akɛ nitsumɔ wo amɛdɛŋ akɛ amɛfee Biblia lɛ ehee lɛ, pɛi sanebimɔi akpei abɔ ni nyɛmimɛi lɛ bibii lɛ fɛɛ mli. Amɛna akɛ, wiemɔi komɛi ni akɛtsu nii yɛ Biblia lɛ mli lɛ abe eho, no hewɔ lɛ amɛtsake wiemɔi nɛɛ fɛɛ, koni Biblia hee lɛ kanemɔ afee mlɛo ni mɛi anu shishi jogbaŋŋ. Yɛ nakai beiaŋ nɔŋŋ lɛ, amɛkwɛ jogbaŋŋ koni amɛkatsake shishinumɔ ni yɔɔ ŋmalɛi lɛ asɛɛ lɛ. No hewɔ lɛ, yɛ gbɛ ko nɔ lɛ, mɛi ni tsɔɔ Blɔfo Biblia lɛ shishi kɛtee wiemɔi krokomɛi amli yɛ afii fioo ni eho nɛɛ amli lɛ wa ni anyɛ asaa Blɔfo Biblia lɛ jogbaŋŋ.—Abɛi 27:17.\nMƐI AHIƐ ESƆ WAA\n13. Te nyɛmimɛi babaoo nuɔ he amɛhãa tɛŋŋ yɛ afi 2013 Jeŋ Hee Shishitsɔɔmɔ lɛ he?\n13 Ani nyɛmimɛi ahiɛ esɔ Blɔfo Jeŋ Hee Shishitsɔɔmɔ hee lɛ? Hɛɛ, amɛhiɛ esɔ waa. Nyɛmimɛi akpei abɔ eŋmala woji kɛtee Yehowa Odasefoi anitsumɔhe yitso ni yɔɔ Brooklyn, yɛ New York lɛ, kɛtsɔɔ bɔ ni amɛhiɛ esɔ Biblia nɛɛ. Naa nɔ ni nyɛmiyoo ko wie, ni hãa wɔnaa bɔ ni nyɛmimɛi babaoo nuɔ he amɛhãa yɛ Biblia hee nɛɛ he. Ekɛ Biblia lɛ to adeka ko ni jwinei srɔtoi ni jara wala eyi mli obɔ lɛ he, ni ewie akɛ: “Afi 2013 Biblia lɛ ehã Yehowa wiemɔ lɛ mli ekã shi waa diɛŋtsɛ. Yɛ gbɛ ko nɔ lɛ, kɛ́ miikane lɛ, etamɔ nɔ ni miikɔlɔ jwinei srɔtoi lɛ ekomekome ni miikwɛ bɔ ni amɛteŋ eko fɛɛ eko yɔɔ fɛo hã lɛ jogbaŋŋ. Wiemɔi ni akɛtsu nii yɛ Biblia nɛɛ mli lɛ ehã mibale Yehowa jogbaŋŋ. Minuɔ he akɛ Yehowa ji mipapa, ni kɛ́ miikane Ŋmalɛi lɛ, etamɔ nɔ ni ewo mi ewo ekpɔkɔiaŋ ni eekane ewiemɔi ni hãa mɔ tsui nyɔɔ emli lɛ eetsɔɔ mi.”\n14, 15. Mɛni mɛi komɛi wie be ni amɛnine shɛ Jeŋ Hee Shishitsɔɔmɔ lɛ nɔ yɛ amɛ diɛŋtsɛ amɛwiemɔi amli?\n14 Mɛi ni wieɔ wiemɔi krokomɛi hu ahiɛ esɔ Jeŋ Hee Shishitsɔɔmɔ lɛ. Nuu nukpa ko ni jɛ Bulgaria maŋ ko ni atsɛɔ lɛ Sofia lɛ mli lɛ, wie yɛ Bulgarian Jeŋ Hee Shishitsɔɔmɔ lɛ he akɛ: “Mibɔi Biblia lɛ kanemɔ nɛɛ, jeee ŋmɛnɛ, shi minako Biblia shishitsɔɔmɔ ko ni shishinumɔ waaa, ni taa mɔ tsuiŋ tamɔ enɛ pɛŋ.” Nyɛmi yoo ko ni jɛ Albania lɛ hu wie akɛ: “Kɛ́ okane Nyɔŋmɔ Wiemɔ lɛ yɛ Albanian mli lɛ, eŋɔɔ waa! Eji hegbɛ kpele ni wɔná akɛ Yehowa kɛ wɔ wieɔ yɛ wɔ diɛŋtsɛ wɔmaŋ wiemɔ mli!”\n15 Yɛ maji pii anɔ lɛ, Bibliai ajara wa waa loo amɛhe esɛ̃. No hewɔ lɛ, kɛ́ mɛi ni yɔɔ maji nɛɛ anɔ lɛ anine shɛ Biblia lɛ eko nɔ lɛ, amɛmii shɛɔ amɛhe pam! Yɛ wolo ko ni nyɛmimɛi lɛ anine shɛ nɔ kɛjɛ Rwanda lɛ mli lɛ, awie akɛ: “Be saŋŋ nɛ ni mɛi pii ni nyɛmimɛi lɛ kɛ amɛ kaseɔ nii lɛ nyɛɛɛ aya amɛhiɛ, ejaakɛ amɛbɛ Bibliai. Amɛbɛ shika ni amɛkɛbaahe Biblia ní sɔlemɔ ni yɔɔ jɛmɛ lɛ feɔ lɛ eko. Ni bei pii lɛ, amɛnuuu ŋmalɛi komɛi ni amɛkaneɔ lɛ ashishi jogbaŋŋ, ni enɛ hãaa amɛnyɛ amɛya amɛhiɛ.” Be ni weku ko ni yɔɔ jɛmɛ lɛ nine shɛ Jeŋ Hee Shishitsɔɔmɔ lɛ nɔ yɛ amɛ diɛŋtsɛ amɛwiemɔ mli lɛ, amɛwie akɛ: “Wɔmiida Yehowa kɛ nyɔŋ anɔkwafo kɛ hiɛshikalɔ lɛ shi waa akɛ amɛhã wɔ Biblia nɛɛ. Wɔmiiye ohia futaa, ni wɔbɛ shika ni wɔkɛbaahe Bibliai wɔhã wɔweku lɛ mli bii lɛ fɛɛ. Shi amrɔ nɛɛ, wɔteŋ mɔ fɛɛ mɔ yɛ lɛ diɛŋtsɛ e-Biblia. Daa gbi lɛ, wɔkaneɔ Biblia lɛ akɛ weku kɛtsɔɔ Yehowa akɛ wɔhiɛ sɔɔ nɔ ni efee ehã wɔ lɛ.” Bii ejwɛ yɔɔ weku nɛɛ mli, ni amɛ fɛɛ amɛshɛ amɛblahiiaŋ kɛ amɛblayeiaŋ.\n16, 17. (a) Mɛni Yehowa miisumɔ ni efee ehã ewebii lɛ? (b) Mɛni esa akɛ wɔtswa wɔfai shi akɛ wɔbaafee?\n16 Abaaya nɔ atsɔɔ Jeŋ Hee Shishitsɔɔmɔ hee lɛ shishi kɛya wiemɔi krokomɛi amli. Satan miibɔ mɔdɛŋ ni etsĩ nitsumɔ nɛɛ naa, shi wɔle akɛ Yehowa miisumɔ ni mɛi fɛɛ ni sɔmɔɔ lɛ lɛ abo lɛ toi, ni eesumɔ ni ekɛ amɛ awie yɛ wiemɔ ni amɛbaanu shishi jogbaŋŋ lɛ mli. (Kanemɔ Yesaia 30:21.) Etsɛŋ, ‘shikpɔŋ lɛ nɔ baayi obɔ kɛ Yehowa he nilee, tamɔ bɔ ni nu ha ŋshɔ shishi lɛ.’—Yesaia 11:9.\n17 Nyɛhãa wɔ fɛɛ wɔtswaa wɔfai shi akɛ, wɔkɛ Biblia shishitsɔɔmɔ nɛɛ ni woɔ Nyɔŋmɔ gbɛ́i lɛ hiɛ nyam lɛ, kɛ nibii kpakpai krokomɛi fɛɛ ni Yehowa eduro wɔ lɛ baatsu nii jogbaŋŋ. Yehowa kɛ wɔ wieɔ kɛtsɔ e-Wiemɔ lɛ nɔ. Ni enyɛɔ eboɔ sɔlemɔi fɛɛ ni wɔsɔleɔ lɛ atoi jogbaŋŋ. No hewɔ lɛ, nyɛhãa wɔkanea Biblia lɛ daa gbi, ni wɔsɔle be fɛɛ be. Kɛ́ wɔfee nakai lɛ, wɔbaale Yehowa jogbaŋŋ, ni suɔmɔ ni wɔyɔɔ kɛhã lɛ lɛ mli baaya nɔ awa.—Yohane 17:3.\n“Eji hegbɛ kpele ni wɔná akɛ Yehowa kɛ wɔ wieɔ yɛ wɔ diɛŋtsɛ wɔmaŋ wiemɔ mli!”\n^ kk. 2 Kwɛmɔ Saji Krokomɛi ni Fata He ni ji A1 ni yɔɔ Blɔfo Jeŋ Hee Shishitsɔɔmɔ hee lɛ sɛɛ lɛ, kɛ sane ni yitso ji, “Te Ooofee Tɛŋŋ Ohala Biblia Shishitsɔɔmɔ Ni Hi Jogbaŋŋ Lɛ?” ni je kpo yɛ May 1, 2008 Buu-Mɔɔ lɛ mli lɛ. Obaanyɛ okwɛ sane ni yitso ji, “Biblia ni Akɛ Wiemɔi ni Mɛi Kɛfɔɔ Nitsumɔ Daa Tsɔɔ Shishi,” ni je kpo yɛ May 1, 2015 Buu-Mɔɔ lɛ mli lɛ hu.\n^ kk. 6 Aŋma Ŋshɔ ni Egbo Wolokpoi lɛ nɔ ni fe afii 1,000 dani aŋma Hebri Masora niŋmai ní akwɛ nɔ kɛfee Blɔfo Jeŋ Hee Shishitsɔɔmɔ momo lɛ.\n^ kk. 7 Niiamlitaomɔ woji komɛi kɛ mlitsɔɔmɔ nɛɛ hãa, shi jeee Biblia he nilelɔi fɛɛ kpɛlɛɔ mlitsɔɔmɔ nɛɛ nɔ.\n^ kk. 7 Kwɛmɔ Saji Krokomɛi ni Fata He ni ji 1A, ni yɔɔ New World Translation of the Holy Scriptures—With References lɛ, baafa 1561 lɛ. Eyitso ji, “The Divine Name in the Hebrew Scriptures.”\nTetragrammaton: No ji niŋmaa okadii ejwɛ komɛi (יהוה) ni damɔ shi kɛhã Nyɔŋmɔ gbɛ́i lɛ yɛ blema Hebri wiemɔ lɛ mli. Abaanyɛ atsɔɔ niŋmaa okadii nɛɛ ashishi akɛ YHWH\n“Ehãa Etsɔɔ”: Yehowa ji mɔ ni bɔ nibii fɛɛ, ni ebaanyɛ etsɔ ehe nɔ fɛɛ nɔ ni ebiɔ ni etsɔ koni ehã eyiŋtoi aba mli. Yehowa baanyɛ atsɔ nibii ni ebɔ lɛ anɔ efee nɔ fɛɛ nɔ ni ehe hiaa ni efee. Akɛ nɔkwɛmɔnɔ lɛ, eyɛ mli akɛ Noa ekpɛko adeka pɛŋ moŋ, shi Nyɔŋmɔ hã enyɛ ekpɛ adeka. Agbɛnɛ hu, Yehowa hã Bezalel tsɔ ŋaalɔ ni he esa, ehã Gideon ye ehenyɛlɔi anɔ kunim, ni ehã Paulo hu batsɔ maŋsɛɛ sɔɔlɔ


Biblia Mli Saji Yefta Shiwoo Lɛ - Yehowa Odasefoi a-Wɛb Saiti\nANI owo shi dã ni yɛ sɛɛ mli lɛ ona akɛ ewa waa kɛha bo akɛ oooye shiwoo lɛ nɔ? Nuu ni yɔɔ mfoniri nɛɛ mli lɛ fee nakai, ni no hewɔ ni enii efee mɔbɔ lɛ. Nuu nɛɛ ji Israel kojolɔ ekãalɔ ko ni atsɛɔ lɛ Yefta.\nYefta hi shi yɛ be ni Israelbii lɛ jaaa Yehowa dɔŋŋ lɛ mli. Amɛmiifee nibii ni ehiii lɛ ekoŋŋ. No hewɔ lɛ Yehowa ha Amonbii lɛ hao amɛ. Enɛ ha Israelbii lɛ bolɔ amɛtsɛ Yehowa akɛ: ‘Wɔfee esha wɔshio. Ofainɛ, heremɔ wɔyiwala!’\nGbɔmɛi lɛ shwa amɛhe yɛ nifɔjianii ni amɛfee lɛ hewɔ. Amɛja Yehowa ekoŋŋ ni amɛkɛtsɔɔ akɛ amɛshwa amɛhe. No hewɔ lɛ Yehowa ye ebua amɛ ekoŋŋ.\nGbɔmɛi lɛ hala Yefta ni ekɛ Amonbii gbɔmɛi gbohii lɛ ayawu. Yefta miitao waa ni Yehowa aye abua lɛ yɛ ta lɛ mli. No hewɔ lɛ ewo Yehowa shi akɛ: ‘Kɛ oha miye Amonbii lɛ anɔ kunim lɛ, no lɛ mikɛ mɔ klɛŋklɛŋ ni baaje kpo kɛjɛ mishia lɛ mli ni ekɛ mi abakpe yɛ misɛɛkuu mli yɛ mikunimyeli lɛ mli lɛ baaha bo.’\nYehowa bo Yefta shiwoo lɛ toi, ni eye ebua lɛ ni eye kunim. Beni Yefta ku esɛɛ kɛba shia lɛ, ani ole mɔ ni ji mɔ klɛŋklɛŋ ni je kpo ekɛ lɛ bakpe? Ebiyoo, ni ji ebi kome too pɛ lɛ. Yefta bo akɛ: ‘Oo, mibiyoo! Mɛɛ awerɛho sane okɛbaa minɔ nɛɛ. Shi miwo Yehowa shi, ni minyɛŋ magbala sɛɛ.’\nBeni Yefta biyoo lɛ nu eshiwoo lɛ, klɛŋklɛŋ lɛ, lɛ hu eye awerɛho. Ejaakɛ no tsɔɔ akɛ ebaashi epapa kɛ enanemɛi fɛɛ. Shi ekɛ ewala bei abɔ ni eshwɛ lɛ fɛɛ baasɔmɔ Yehowa yɛ ekpee buu lɛ mli yɛ Shilo. No hewɔ lɛ ekɛɛ epapa akɛ: ‘Kɛ́ owo Yehowa shi lɛ, esa akɛ oye nɔ.’\nNo hewɔ lɛ, Yefta biyoo lɛ tee Shilo, ni ekɛ ewala gbii abɔ ni eshwɛ lɛ sɔmɔ Yehowa yɛ jɛmɛ yɛ ekpee buu lɛ mli. Yei ni yɔɔ Israel lɛ yaa jɛmɛ gbii ejwɛ yɛ aﬁ mli ni amɛyasaraa lɛ, ni amɛkɛ lɛ naa miishɛɛ. Gbɔmɛi lɛ sumɔɔ Yefta biyoo lɛ ejaakɛ eji Yehowa sɔɔlɔ kpakpa waa.\nKojolɔi 10:6-18; 11:1-40.\nNamɔ ji Yefta, ni mɛɛ be mli ehi shi?\nYefta wo Yehowa shi yɛ mɛni he?\nMɛni hewɔ Yefta ye awerɛho be ni eyaye Amonbii lɛ anɔ kunim ni eku esɛɛ kɛba shia lɛ?\nMɛni Yefta biyoo lɛ kɛɛ beni enu epapa shiwoo lɛ?\nMɛni hewɔ gbɔmɛi lɛ sumɔɔ Yefta biyoo lɛ?\nKanemɔ Kojolɔi 10:6-18.\nMɛɛ kɔkɔbɔɔ esa akɛ wɔbo toi yɛ sane ni tsɔɔ anɔkwa ni Israelbii lɛ yeee Yehowa lɛ mli? (Koj. 10:6, 15, 16; Rom. 15:4; Kpoj. 2:10)\nKanemɔ Kojolɔi 11:1-11, 29-40.\nTe wɔfeɔ tɛŋŋ wɔleɔ akɛ biyoo ni Yefta kɛha akɛ “shãa afɔle” lɛ etsɔɔɔ akɛ abaashã lɛ yɛ la mli tamɔ akɛ kooloo shãa afɔle lɛ? (Koj. 11:31; 3 Mose 16:24; 5 Mose 18:10, 12)\nYefta kɛ ebiyoo lɛ ha akɛ afɔleshãa nɔ̃ yɛ mɛɛ gbɛ nɔ?\nMɛni wɔbaanyɛ wɔkase kɛjɛ sú ni Yefta yɔɔ yɛ shiwoo ni ekɛha Yehowa lɛ he lɛ mli? (Koj. 11:35, 39; Jaj. 5:3, 4; Mat. 16:24)\nYefta biyoo lɛ ji nɔkwɛmɔnɔ kpakpa kɛha Kristofoi oblahii kɛ oblayei yɛ be-fɛɛ sɔɔmɔ lɛ ni amɛbaatiu sɛɛ akɛ amɛnitsumɔ lɛ mli yɛ mɛɛ gbɛ nɔ? (Koj. 11:36; Mat. 6:33; Fil. 3:8)\nKɛmaje Mɔ Ko Kɛmaje Mɔ Ko Biblia Mli Sane 53: Yefta Shiwoo Lɛ


Kwa Apasa Jamɔ; Okɛ Ohe Awo Anɔkwa Jamɔ Mli\nKANEMƆ YƐ Abbey Acholi Afrikaans Amharic Ateso Attié Aukan Baoule Bassa (Cameroon) Batak (Karo) Bissau Guinean Creole Blɔfo Boulou Bété Chichewa Chitonga Cibemba Damara Douala Edo French Ga Haitian Creole Igbo Indonesia Italia Jula Kiluba Kinyarwanda Kisonge Kwanyama Lhukonzo Lingala Luganda Luo Medumba Ngangela Nyungwe Nzema Oromo Portugal Rutoro Shona Sidama Spania Swahili Tigrinya Tiv Twi Urhobo Venda Wolaita Xhosa Yacouba Yoruba\n1. Mɛɛ nihalamɔ kã gbɔmɛi ahiɛ ŋmɛnɛ yɛ jamɔ gbɛfaŋ?\nYESU kɛɛ akɛ: “Mɔ ni bɛ migbɛfaŋ lɛ, shi ete ewo mi.” (Mateo 12:30) Kɛ́ wɔbɛ Yehowa gbɛfaŋ lɛ, no lɛ wɔyɛ Satan gbɛfaŋ. Mɛi babaoo susuɔ akɛ amɛmiisɔmɔ Nyɔŋmɔ yɛ gbɛ ni saa ehiɛ nɔ, shi Biblia lɛ kɛɔ akɛ Satan “shishiuɔ jeŋ muu lɛ fɛɛ.” (Kpojiemɔ 12:9) Mɛi akpekpei abɔ heɔ yeɔ akɛ amɛmiijá Nyɔŋmɔ, shi amɛmiisɔmɔ Satan Abonsam diɛŋtsɛ! Nihalamɔ ko kã gbɔmɛi ahiɛ ŋmɛnɛ: No ji akɛ, esa akɛ amɛsɔmɔ Yehowa, ni ji “Nyɔŋmɔ anɔkwafo” lɛ, loo Satan, ni ji “malemɔ tsɛ” lɛ.—Lala 31:6; Yohane 8:44.\nTsi Ohe Kwraa Kɛjɛ Apasa Jamɔ He\n2. Mɛni ji gbɛ kome ni Satan tsɔɔ nɔ ebɔɔ mɔdɛŋ ni etsĩ gbɔmɛi anaa koni amɛkajá Yehowa?\n2 Yiŋ ní akpɛɔ akɛ aaasɔmɔ Yehowa lɛ ji nihalamɔ ni nilee yɔɔ mli, nihalamɔ ni kɛ Nyɔŋmɔ nɔkpɛlɛmɔ baa. Shi Satan naaa mɔ fɛɛ mɔ ní sɔmɔɔ Nyɔŋmɔ lɛ he miishɛɛ; ekɛ haomɔi kɛ naagbai baa mɛi ni sɔmɔɔ Nyɔŋmɔ lɛ anɔ. Gbɛ kome ni etsɔɔ nɔ efeɔ enɛ ji hefɛoyeli loo shitee-kɛ-woo ní ehaa ejɛɔ mɛi krokomɛi, kɛ nanemɛi kɛ weku mli bii po aŋɔɔ kɛbaa amɛnɔ lɛ. Yesu bɔ kɔkɔ akɛ: “Mɔ diɛŋtsɛ shia teŋ bii aaatsɔmɔ ehenyɛlɔi.”—Mateo 10:36.\n3. Kɛ́ oweku lɛ loo onanemɛi teɔ shi woɔ jamɔ ní ojáa Nyɔŋmɔ lɛ, mɛni obaafee?\n3 Kɛ́ nakai nɔ ko ba onɔ lɛ, te obaafee onii yɛ he oha tɛŋŋ? Mɛi pii le akɛ gbɛ ni amɛtsɔɔ nɔ amɛjáa Nyɔŋmɔ lɛ ejaaa, shi kɛlɛ amɛshashaoɔ shi akɛ amɛaatsi amɛhe kɛjɛ he. Amɛsusuɔ akɛ kɛ́ amɛfee nakai lɛ, belɛ amɛyeee amɛweku lɛ anɔkwa. Ani nilee yɛ enɛ mli? Kɛ́ oná ole akɛ oweku lɛ mli bii ni bɛŋkɛ bo kpaakpa lɛ kɛ tsofai fɔji tsuɔ nii lɛ, ani obɔŋ amɛ kɔkɔ akɛ tsofai nɛɛ baaye amɛ awui? Oyafataŋ amɛhe ní nyɛkɛ tsofai fɔji nɛɛ atsu nii, aloo obaafee nakai?\n4. Mɛni Yoshua kɛ Israelbii lɛ wie yɛ jamɔ he yɛ egbii lɛ amli?\n4 Yoshua wo Israelbii lɛ hewalɛ ní amɛŋmɛɛ amɛ blematsɛmɛi lɛ ajamɔ mli nifeemɔi kɛ blema saji ní ejaaa lɛ ahe kwraa. Ekɛɛ akɛ: “Agbɛnɛ nyɛshea Yehowa gbeyei, ní nyɛjie nyɛyitsoŋ nyɛsɔmɔ lɛ yɛ anɔkwale mli, ní nyɛkwa nyɔŋmɔi ni nyɛtsɛmɛi lɛ sɔmɔ yɛ faa lɛ sɛɛ kɛ Mizraim lɛ, ní nyɛsɔmɔa Yehowa.” (Yoshua 24:14) Yoshua ye Nyɔŋmɔ anɔkwa, ni Yehowa jɔɔ lɛ jogbaŋŋ diɛŋtsɛ. Kɛ́ wɔye Yehowa anɔkwa lɛ, wɔ hu ebaajɔɔ wɔ.—2 Samuel 22:26.\nJamɔ Mli Tsɔɔmɔi—Anɔkwale kɛ Amale\nTriniti Lɛ: Jamɔi pii tsɔɔ akɛ Nyɔŋmɔ lɛ, Triniti ni. Amɛkɛɔ akɛ “Tsɛ lɛ ji Nyɔŋmɔ, Bi lɛ [Yesu] ji Nyɔŋmɔ, ni Mumɔ Krɔŋkrɔŋ lɛ ji Nyɔŋmɔ, ni kɛlɛ jeee Nyɔŋmɔi etɛ yɔɔ shi moŋ Nyɔŋmɔ kome.”\nBiblia lɛ etsĩii wiemɔ ni ji “Triniti” lɛ po tã, nakai nɔŋŋ hu etsɔɔɔ akɛ Yehowa ji mɛi etɛ ni yɔɔ mɔ kome mli. Yehowa kome pɛ ji Nyɔŋmɔ. Klɛŋklɛŋ Korintobii 8:6 lɛ kɛɔ akɛ: “Kɛlɛ wɔ lɛ, Nyɔŋmɔ kome pɛ wɔyɔɔ, [Tsɛ, NW] lɛ.” Yehowa ji Mɔ ni Nɔ Kwɔ Fe Fɛɛ. Yesu jeee Nyɔŋmɔ, shi moŋ eji “Nyɔŋmɔ bi.” (1 Yohane 4:15) Nakai nɔŋŋ mumɔ krɔŋkrɔŋ lɛ hu jeee Nyɔŋmɔ. Mumɔ krɔŋkrɔŋ lɛ jeee mɔ diɛŋtsɛ po. Eji Nyɔŋmɔ nitsumɔ hewalɛ.—Bɔfoi lɛ Asaji 1:8; Efesobii 5:18.\nSusuma Lɛ: Jamɔi pii tsɔɔ akɛ susuma lɛ ji nɔ ko ni yɔɔ mɔ mli ní enyɛŋ egbo kɔkɔɔkɔ. Biblia lɛ tsɔɔ akɛ susuma lɛ ji gbɔmɔ lɛ, ni yɛ anɔkwale mli lɛ, gbɔmɔ baanyɛ agbo.—1 Mose 2:7; Ezekiel 18:4.\nHɛl La: Apasa jamɔi tsɔɔ akɛ apiŋɔ mɛi fɔji lɛ asusumai kɛyaa naanɔ yɛ hɛl la mli. Biblia lɛ kɛɔ akɛ gbohii lɛ, “amɛleee nɔ ko nɔ ko.” (Jajelɔ 9:5) Biblia lɛ tsɔɔ hu akɛ “Nyɔŋmɔ lɛ, suɔmɔ ji lɛ.” (1 Yohane 4:8) Yehowa, Nyɔŋmɔ ni yɔɔ suɔmɔ lɛ, piŋ mɛi krokomɛi yɛ la mli kɔkɔɔkɔ.\nAkrabatsa: Mɛni Biblia lɛ tsɔɔ yɛ Triniti lɛ, susuma, kɛ hɛl la he?\nShɛrɛmɔ Nibii ni Akɛtsuɔ Nii yɛ Apasa Jamɔ Mli lɛ Fɛɛ Oshwie\n5. Mɛni hewɔ esa akɛ wɔshɛrɛ ŋkunyaayeli nibii wɔshwie lɛ?\n5 Wɔhe ní wɔɔtsi kwraa kɛjɛ apasa jamɔ he lɛ hu tsɔɔ akɛ esa akɛ wɔkpata ashwaifeemɔ nibii ni wɔyɔɔ, tamɔ ŋkunyaayeli nibii, sɛbɛi, ashwaifeemɔ, wao gai kɛ nineshi gai, kɛ nibii ni tamɔ enɛɛmɛi ni wɔyɔɔ lɛ fɛɛ hiɛ. Enɛ he miihia ejaakɛ etsɔɔ akɛ wɔkɛ wɔhiɛ fɔ̃ɔ Yehowa nɔ kwraa kɛmɔɔ shi.\n6. Mɛni mra be mli Kristofoi lɛ fee yɛ amɛ ŋkunyaayeli woji lɛ ahe?\n6 Susumɔ nɔ ni mra be mli Kristofoi komɛi fee beni amɛkpɛ amɛyiŋ akɛ amɛkɛ amɛhe baawo anɔkwa jamɔ mli lɛ he okwɛ. Biblia lɛ kɛɔ akɛ: “Ŋkunyaayelɔi lɛ hu ateŋ mɛi babaoo ba ni amɛkɛ amɛwoji lɛ babua shi ni amɛshã yɛ mɛi fɛɛ hiɛ.”—Bɔfoi lɛ Asaji 19:19.\n7. Kɛ́ daimonioi miihao wɔ lɛ, mɛni wɔbaanyɛ wɔfee?\n7 Ekolɛ daimonioi lɛ baahao mɛi ni ebɔi Yehowa sɔɔmɔ, ní tsutsu ko lɛ amɛkɛ amɛhe wo ayɛkpɛmɔ, ŋkunyaayeli, loo ashwaifeemɔi amli tɛ̃ɛ lɛ. Kɛ́ nakai nɔ ko miiba onɔ lɛ, bóo otsɛ́ Yehowa waa yɛ sɔlemɔ mli, ní okɛ egbɛi lɛ atsu nii. Ebaaye ebua bo.—Abɛi 18:10; Yakobo 4:7.\n8. Te Kristofoi buɔ wɔji, amagai, kɛ mfonirii ni akɛtsuɔ nii yɛ apasa jamɔ mli lɛ amɛhaa tɛŋŋ?\n8 Esaaa akɛ mɛi ni miisumɔ ní amɛsɔmɔ Yehowa lɛ kɛ wɔŋ, amaga, loo mfoniri ko ni ji apasa jamɔ fã lɛ eko toɔ loo amɛkɛtsuɔ nii. Anɔkwa Kristofoi ‘nyiɛɔ yɛ hemɔkɛyeli naa, shi jeee ninamɔ naa.’ (2 Korintobii 5:7) Amɛboɔ Nyɔŋmɔ mla ni guɔ amaga kɛ nitsumɔ yɛ jamɔ mli lɛ toi.—2 Mose 20:4, 5.\nOkɛ Yehowa Webii lɛ Abɔ\n9. Mɛɛ ŋaawoo Biblia lɛ kɛhaa yɛ nilelɔ ni mɔ ko aaatsɔ lɛ he?\n9 Biblia lɛ kɛɔ akɛ: “Mɔ ni kɛ nilelɔi nyiɛɔ lɛ, eeetsɔ nilelɔ.” (Abɛi 13:20) Kɛ́ wɔmiitao ni wɔtsɔmɔ nilelɔi lɛ, no lɛ esa akɛ wɔkɛ Yehowa Odasefoi anyiɛ, loo abɔ. Amɛji gbɔmɛi ni nyiɛ gbɛ ni kɛ mɔ yaa wala mli lɛ nɔ lɛ.—Mateo 7:14.\n10. Yehowa Odasefoi baanyɛ aye abua bo ni osɔmɔ Nyɔŋmɔ yɛ mɛɛ gbɛ nɔ?\n10 Odasefoi susuɔ gbɔmɛi ahe diɛŋtsɛ. Amɛnitsumɔ ji ni amɛye amɛbua mɛi ni yɔɔ jalɛ tsuii lɛ ní amɛnu Biblia mli anɔkwalei ni kɛ mɔ yaa naanɔ wala mli lɛ ashishi. Amɛbaanyɛ amɛye amɛbua bo kɛtsɔ Biblia lɛ ni amɛkɛ bo baakase, ní amɛheŋ bo nɔ ko kwraa lɛ nɔ. Amɛbaaha osanebimɔi lɛ ahetoo, ni amɛbaatsɔɔ bo gbɛ ni oootsɔ nɔ ni okɛ Biblia mli nilee atsu nii yɛ oshihilɛ mli.—Yohane 17:3.\n11. Kristofoi akpeei baanyɛ aye abua bo yɛ mɛɛ gbɛ nɔ?\n11 Kɛ́ otee amɛkpeei ni amɛfɔɔ yaa yɛ Maŋtsɛyeli Asa lɛ nɔ lɛ shishi lɛ, ebaaha okase Yehowa gbɛ̀i ahe saji babaoo. Ebaawo bo hewalɛ yɛ suɔmɔ ni oná akɛ okɛ ohe baawo anɔkwa jamɔ mli lɛ gbɛfaŋ. Ni obaaná tsɔsemɔ hu koni bo hu onyɛ oye obua mɛi krokomɛi ní amɛkase Biblia mli anɔkwalei lɛ.—Hebribii 10:24, 25.\n12. Sɔlemɔ baanyɛ aye abua bo ní osɔmɔ Nyɔŋmɔ yɛ mɛɛ gbɛ nɔ?\n12 Yɛ be mli ni okaseɔ Yehowa suɔmɔnaa nii kɛ eyiŋtoo he nii babaoo lɛ, eka shi faŋŋ akɛ hiɛsɔɔ ni oyɔɔ kɛha egbɛ̀i ní suɔmɔ yɔɔ mli lɛ mli baawa. Esa akɛ oha suɔmɔ ni oyɔɔ akɛ obaafee nɔ ni sa ehiɛ, ní otsi ohe kɛjɛ nibii ni esaaa ehiɛ lɛ ahe lɛ hu ada. Kaimɔ akɛ obaanyɛ oya Yehowa ŋɔɔ yɛ sɔlemɔ mli koni obi lɛ ni eye ebua bo ni ofee nɔ ni ja, koni otsi ohe kwraa kɛjɛ efɔŋ he.—1 Korintobii 6:9, 10; Filipibii 4:6.\nTe obaafee tɛŋŋ okɛ ohe awo anɔkwa jamɔ mli lɛ?\n13. Obaanyɛ oha Yehowa tsui anya kɛ miishɛɛ yɛ mɛɛ gbɛ nɔ?\n13 Yɛ be ko sɛɛ, beni oyaa nɔ odaa yɛ mumɔŋ lɛ, ŋwanejee ko bɛ he akɛ obaana akɛ ehe miihia ni otsɔ Yehowa Odasefonyo ni ejɔɔ ehe nɔ ni abaptisi lɛ. Kɛ́ obafata Yehowa webii asafo lɛ he lɛ, obaaha Yehowa tsui anya waa kɛ miishɛɛ. (Abɛi 27:11) No baaha ofata gbɔmɛi ni yɔɔ miishɛɛ, ni Nyɔŋmɔ wieɔ amɛhe nɛkɛ lɛ ahe, akɛ: “Mahi amɛmli, ni manyiɛ yɛ amɛteŋ, ni matsɔ amɛ-Nyɔŋmɔ, ni amɛ hu amɛaatsɔ mimaŋ.”—2 Korintobii 6:16.\nYoo ko Ye Ehe Kɛjɛ Daimonioi Adɛŋ\nGbi ko gbɛkɛ beni mikɛ miwu kamɔ shi yɛ saa mli ní wɔwɔ lɛ, minu gbee ko ni miitsɛ migbɛi shii etɛ sɔŋŋ. Kɛkɛ ni mina akɛ tsũ lɛ sɛndo lɛ mli gba enyɔ, ni nɔ ko kokroo ko ni miitso tamɔ la jɛ sɛndo lɛ mli ebagbee mimusu nɔ. Yɛ anɔkwale mli lɛ, miwu enaaa nibii ni tee nɔ nɛɛ eko kwraa. Shi kɛlɛ, minu he akɛ la lɛ miishã mi waa diɛŋtsɛ, ni enɛ he nyɔji abɔ.\nNyɔji ekpaa sɛɛ lɛ, gbee lɛ batsɛ mi ekoŋŋ. Amrɔ nɔŋŋ kɛkɛ ni efee tamɔ nɔ ni shia muu lɛ fɛɛ ma nu ní mli kwɔ waa mli. Onufu agbo ko je kpo kɛjɛ nu lɛ mli ni ebabala minine he. Mibɔ mɔdɛŋ ni makpɔ lɛ yɛ minine he, shi minyɛɛɛ. Mitsui fã waa. Kɛkɛ ni nu lɛ kɛ onufu lɛ fɛɛ laaje trukaa, ni nɔ ko fɔ̃ mi kɛtee ŋwɛi kɛbatswa shikpɔŋ. Nɔ̃ nyɔ minɔ ŋmɛlɛtswai babaoo. Kɛkɛ ni gbee lɛ kɛɛ mi akɛ miku misɛɛ kɛya mumɔi asɔlemɔtsu ko ni yɔɔ akrowa lɛ, ní atsáa mɔ yɛ mli lɛ mli. Beni mibi mumɔ lɛ egbɛi lɛ, etsɔɔ mi gbɛi ko ni shishinumɔ ji “mɔ ni yɔɔ nii babaoo, shi ebɛ bi.” Ewo mi shi akɛ ebaaha maná nii waa kɛtsɔ helatsamɔ hewalɛi anɔ.\nHelatsɛmɛi jɛɔ hei ni bɛŋkɛ kɛ hei ni yɔɔ shɔŋŋ amɛbaa miŋɔɔ. Dani amɛbaashɛ mishia lɛ, amɛpueɔ yɛ mishwishwɛ krɛdɛɛ ko mli. No sɛɛ lɛ, kɛ́ mɔ lɛ bashɛ shi lɛ, mikɛ midɛŋ tswaa edɛŋ waa, ni ajieɔ hela ní yeɔ lɛ lɛ loo enaagba lɛ kɛ enaa tsabaa lɛ atsɔɔ mi amrɔ nɔŋŋ. Mumɔ lɛ hu kɛɔ mi shika falɛ ní esa akɛ gbɔmɛi lɛ awo.\nShika kɛ nikeenii babaoo diɛŋtsɛ bɔi baa, yɛ bɔ ni helatsamɔi lɛ mɔɔ shi lɛ hewɔ. Mibatsɔ “mɔ ni yɔɔ nii babaoo,” shi mibale nɔ ni “mɔ ni bɛ bi” lɛ hu shishinumɔ ji. Be fɛɛ be ni mafɔ́ lɛ, kɛkɛ lɛ mɔ tuuntu ni mifɔ esɛɛ lɛ egbo. Enɛ hao mi waa diɛŋtsɛ. Yɛ afii 12 ní mikɛsɔmɔ mumɔ nɛɛ mli fɛɛ lɛ, mibii lɛ ateŋ mɛi ekpaa sɔŋŋ gboi.\nMije shishi misɔle mibi Nyɔŋmɔ ni eye ebua mi. Misɔle waa diɛŋtsɛ. Gbi ko lɛ, Yehowa Odasefoi batswa mishinaa lɛ. Eyɛ mli akɛ mifɔɔ amɛ shwiemɔ moŋ, shi nakai gbi lɛ, mikpɛ miyiŋ akɛ mabo amɛ toi. Yɛ sanegbaa ni nyiɛ sɛɛ lɛ mli lɛ, mibaná mile akɛ daimonio ji mɔ ni misɔmɔɔ lɛ! Mikpɛ miyiŋ akɛ makpa mumɔi atsɛmɔ nifeemɔi kwraa.\nBeni mikɛɛ daimonio lɛ enɛ lɛ, ebɔ mi kɔkɔ waa yɛ miyiŋkpɛɛ nɛɛ he. Shi kɛlɛ, mikɛɛ lɛ akɛ: “Mikɛ bo efo tako mli kwraa.”\nMishã ŋkunyaayeli nibii ni mikɛtsuɔ nii lɛ fɛɛ. Mikɛ Odasefoi lɛ kase Biblia lɛ, ni mibatsɔ Yehowa tsulɔ, ni abaptisi mi yɛ afi 1973 lɛ mli. Amrɔ nɛɛ miyɛ bii enumɔ ní yɔɔ gbɔmɔtsoŋ hewalɛ kpakpa. Miwu hu batsɔ Odasefonyo ní abaptisi lɛ.—Taakɛ Josephine Ikezu gba lɛ.\nAkrabatsa: Te yoo ko fee tɛŋŋ eye ehe kɛjɛ daimonioi lɛ adɛŋ lɛ?\nMɛni Ji Sane Kpakpa Ni Kɔɔ Jamɔ He?\nAni be ko baaba ni mɛi fɛɛ ni yɔɔ shikpɔŋ lɛ nɔ lɛ baajá anɔkwa Nyɔŋmɔ koome lɛ pɛ?\nMɛni Obaana Yɛ Yehowa Odasefoi A-Kristofoi Akpeei Ashishi?


Namɔ Ji Yesu Kristo? Ani Yesu nɔŋŋ ji Nyɔŋmɔ aloo eji Nyɔŋmɔ Bi?\n1, 2. (a) Ani mɔ ko ni ehe gbɛ́i lɛ gbɛ́i kɛkɛ ni obaale lɛ tsɔɔ akɛ ole lɛ jogbaŋŋ? Tsɔɔmɔ mli. (b) Mɛni mɛi komɛi kɛɔ yɛ Yesu he?\nMƐI pii ehe gbɛ́i yɛ je lɛ mli, ni ekolɛ ole amɛteŋ mɛi komɛi. Shi ani ole amɛ jogbaŋŋ? Ekolɛ, amɛgbɛ́i kɛkɛ ole, shi oleee amɛhe saji krokomɛi, kɛ bɔ ni amɛhiɔ shi amɛhãa. No hewɔ lɛ, onyɛŋ okɛɛ akɛ ole amɛ jogbaŋŋ.\n2 Eyɛ mli akɛ Yesu Kristo hi shikpɔŋ lɛ nɔ aaafee afii 2,000 ni eho nɛ moŋ, shi ekolɛ onu ehe sane. Shi mɛi pii leee mɔ tuuntu ni Yesu ji. Mɛi komɛi kɛɛ gbɔmɔ kpakpa ko kɛkɛ ji lɛ, mɛi komɛi hu kɛɛ gbalɔ ji lɛ, ni mɛi komɛi hu heɔ amɛyeɔ akɛ lɛ ji Nyɔŋmɔ. Namɔ bo hu osusuɔ akɛ eji?—Kwɛmɔ Wiemɔi Komɛi Amligbalamɔ 12.\n3. Mɛni hewɔ ehe miihia ni ole Yehowa Nyɔŋmɔ kɛ Yesu Kristo jogbaŋŋ lɛ?\n3 Ehe miihia ni ole Yesu jogbaŋŋ. Mɛni hewɔ? Biblia lɛ kɛɔ akɛ: “Enɛ ji naanɔ wala lɛ, akɛ amɛbaale bo, anɔkwa Nyɔŋmɔ kome lɛ, kɛ Yesu Kristo, mɔ ni otsu lɛ lɛ.” (Yohane 17:3) Lɛɛlɛŋ, kɛ́ obale Yehowa kɛ Yesu jogbaŋŋ lɛ, obaanyɛ ohi shi kɛya naanɔ yɛ paradeiso mli yɛ shikpɔŋ lɛ nɔ. (Yohane 14:6) Agbɛnɛ hu, bɔ ni Yesu hi shi ehã kɛ bɔ ni ekɛ mɛi ye ehã lɛ tsɔɔ wɔ bɔ ni esa akɛ wɔhi shi wɔhã kɛ bɔ ni esa akɛ wɔkɛ mɛi aye ahã. No hewɔ lɛ, kɛ́ wɔkase ehe nii ni wɔle lɛ jogbaŋŋ lɛ, wɔbaaná he sɛɛ. (Yohane 13:34, 35) Wɔkase Nyɔŋmɔ he nii yɛ wolo nɛɛ Yitso 1 lɛ mli. Shi yɛ yitso nɛɛ mli lɛ, wɔbaakase Yesu he nii kɛjɛ Biblia lɛ mli.\nWƆNA MESIA LƐ!\n4. Mɛni wiemɔi ni ji “Mesia” kɛ “Kristo” lɛ tsɔɔ?\n4 Afii pii dani abaafɔ Yesu lɛ, Yehowa gba yɛ Biblia lɛ mli akɛ, ebaatsu Mesia lɛ loo Kristo lɛ kɛba shikpɔŋ lɛ nɔ. Wiemɔ “Mesia” lɛ kɛ “Kristo” lɛ fɛɛ ji gbɛnaa gbɛ́i. “Mesia” jɛ Hebri wiemɔ mli, ni “Kristo” jɛ Greek wiemɔ mli. Gbɛnaa gbɛ́i enyɔ nɛɛ fɛɛ tsɔɔ akɛ Nyɔŋmɔ baahala Mesia ni ewo ehe shi lɛ ni ebaahã lɛ gbɛnaa krɛdɛɛ ko. Mesia lɛ ji mɔ ni baahã Nyɔŋmɔ shiwoi lɛ fɛɛ aba mli. Yesu baanyɛ aye abua bo amrɔ nɛɛ hu. Shi be ni afɔko Yesu lɛ, mɛi pii bi amɛhe akɛ, ‘Namɔ baatsɔ Mesia lɛ?’\n5. Ani Yesu kaselɔi lɛ he amɛye akɛ lɛ ji Mesia lɛ?\n5 Yesu kaselɔi lɛ he amɛye kɛ amɛtsui fɛɛ akɛ, lɛ ji Mesia ni awo shi akɛ ebaaba lɛ. (Yohane 1:41) Akɛ nɔkwɛmɔnɔ lɛ, amɛteŋ mɔ kome ni atsɛɔ lɛ Simon Petro lɛ kɛɛ Yesu akɛ: “Bo ji Kristo lɛ.” (Mateo 16:16) Mɛni baaye abua wɔ ni wɔna faŋŋ akɛ Yesu ji Mesia lɛ?\n6. Mɛni Yehowa fee kɛye ebua mɛi ni hiɛ tsui kpakpa lɛ koni kɛ́ Mesia lɛ ba lɛ, amɛnyɛ amɛna lɛ?\n6 Afii pii dani abaafɔ Yesu lɛ, Nyɔŋmɔ tsɔ egbalɔi lɛ anɔ ehã aŋmala Mesia lɛ he saji babaoo ashwie shi, bɔ ni afee ni kɛ́ Mesia lɛ ba lɛ, mɛi anyɛ ayoo lɛ. Mɛni hewɔ efee nakai? Ŋɔɔ lɛ akɛ atsu bo ni oyawo mɔ ko kɛjɛ trɔtrɔ steshɛŋ ko kɛba, shi onako mɔ lɛ dã. Mɛni esa akɛ mɔ ni tsuɔ bo lɛ afee? Esa akɛ etsɔɔ bo bɔ ni mɔ lɛ yɔɔ jogbaŋŋ, bɔ ni afee ni kɛ́ otee lɛ, onyɛ ona lɛ. Nakai pɛpɛɛpɛ Yehowa fee. Etsɔ egbalɔi lɛ anɔ etsɔɔ nɔ ni Mesia lɛ baafee kɛ nibii ni baaba enɔ. Nibii ni agba yɛ Mesia lɛ he lɛ fɛɛ ba mli, ni no ji nɔ ni ye ebua mɛi ni hiɛ tsui kpakpa lɛ ni amɛna akɛ Yesu ji Mesia lɛ.\n7. Mɛɛ gbalɛi enyɔ komɛi tsɔɔ faŋŋ akɛ Yesu ji Mesia lɛ?\n7 Hã wɔsusu nibii ni agba yɛ Mesia lɛ he lɛ ateŋ enyɔ he wɔkwɛ. Klɛŋklɛŋ nɔ lɛ nɛ: Afii 700 dani abaafɔ Yesu lɛ, Yehowa tsɔ gbalɔ Mika nɔ egba akɛ, abaafɔ Mesia lɛ yɛ maŋ bibioo ko ni atsɛɔ lɛ Betlehem lɛ mli. (Mika 5:2) Ni nakai pɛpɛɛpɛ eba lɛ; afɔ Yesu yɛ Betlehem! (Mateo 2:1, 3-9) Nɔ ni ji enyɔ lɛ, Yehowa tsɔ Daniel nɔ egba akɛ, yɛ afi 29 Ŋ.B. lɛ, abaana mɔ ni ji Mesia lɛ. (Daniel 9:25) Gbalɛi babaoo ni tsɔɔ faŋŋ akɛ Yesu ji Mesia ni awo ehe shi lɛ ateŋ enyɔ pɛ nɛ.—Kwɛmɔ Wiemɔi Komɛi Amligbalamɔ 13.\nBe ni abaptisi Yesu lɛ, ebatsɔ Mesia lɛ, loo Kristo lɛ\n8, 9. Be ni abaptisiɔ Yesu lɛ, mɛni ba ni hãa wɔnaa faŋŋ akɛ lɛ ji Mesia lɛ?\n8 Yehowa ehã ana faŋŋ akɛ, Yesu ji Mesia lɛ. Nyɔŋmɔ kɛɛ Yohane Baptisilɔ lɛ akɛ, ebaahã ena okadi ko, bɔ ni afee ni ena mɔ ni ji Mesia lɛ. Yɛ afi 29 Ŋ.B., be ni Yesu tee Yohane ŋɔɔ koni abaptisi lɛ yɛ Yordan Faa lɛ mli lɛ, Yehowa hã Yohane na okadi lɛ. Biblia lɛ gbaa wɔ nɔ ni tee nɔ, ekɛɔ akɛ: “Be ni abaptisi Yesu agbe naa lɛ, amrɔ nɔŋŋ ni ewó ehe nɔ kɛje nu lɛ mli; ni naa! ŋwɛi naa gbele, ni ena Nyɔŋmɔ mumɔ lɛ miikpeleke shi tamɔ okpo, ni eeba enɔ. Agbɛnɛ hu, naa! gbee ko jɛ ŋwɛi kɛɛ: ‘Mɔ nɛ ji mi-Bi ni misumɔɔ lɛ lɛ, mɔ ni miná ehe miishɛɛ lɛ.’” (Mateo 3:16, 17) Nɔ ni Yohane na kɛ nɔ ni enu lɛ hã ená nɔmimaa akɛ Yesu ji Mesia lɛ. (Yohane 1:32-34) Nakai gbi lɛ, Yehowa fɔse emumɔ lɛ eshwie Yesu nɔ, ni no hã Yesu batsɔ Mesia lɛ. Yehowa tsɔ emumɔ lɛ nɔ ehala lɛ akɛ Hiɛnyiɛlɔ kɛ Maŋtsɛ.—Yesaia 55:4.\n9 Nibii ni Biblia lɛ gba yɛ Mesia lɛ he, Yehowa diɛŋtsɛ daaŋ wiemɔ, kɛ okadi ni Yehowa kɛhã be ni abaptisi Yesu lɛ hãa wɔnaa faŋŋ akɛ, Yesu ji Mesia lɛ. Shi nɛgbɛ Yesu yɔɔ dani eba shikpɔŋ lɛ nɔ? Ni mɛɛ sui ejie lɛ kpo? Biblia lɛ baatsɔɔ wɔ.\nNƐGBƐ YESU YƆƆ DANI EBA SHIKPƆŊ LƐ NƆ?\n10. Nɛgbɛ Biblia lɛ kɛɔ akɛ Yesu yɔɔ dani eba shikpɔŋ lɛ nɔ?\n10 Biblia lɛ hãa wɔleɔ akɛ, dani Yesu baaba shikpɔŋ lɛ nɔ lɛ, no mli lɛ ehi ŋwɛi afii pii. Mika wie akɛ, Mesia lɛ yɛ kɛjɛ “blema tɔ̃ɔ.” (Mika 5:2) Yesu diɛŋtsɛ hu wie shii abɔ akɛ, ŋwɛi eyɔɔ dani afɔ lɛ akɛ gbɔmɔ yɛ shikpɔŋ lɛ nɔ. (Kanemɔ Yohane 3:13; 6:38, 62; 17:4, 5.) No hewɔ lɛ, dani Yesu baaba shikpɔŋ lɛ nɔ po lɛ, wekukpaa krɛdɛɛ ko yɛ ekɛ Yehowa teŋ.\n11. Mɛni hewɔ Yehowa shwɛɛɛ Yesu he kwraa lɛ?\n11 Yehowa shwɛɛɛ Yesu he kwraa. Mɛni hewɔ? Ejaakɛ lɛ ji klɛŋklɛŋ mɔ ni Nyɔŋmɔ bɔ. Ebɔ lɛ dani ebɔ nibii krokomɛi fɛɛ. Enɛ hewɔ Biblia lɛ tsɛɔ Yesu “bɔɔ nii fɛɛ ateŋ kromɔbi lɛ.” * (Kolosebii 1:15) Agbɛnɛ hu, lɛ pɛ ji mɔ ni Yehowa bɔ tɛ̃ɛ. No hewɔ atsɛɔ lɛ “e-Bi koome lɛ.” (Yohane 3:16) Nɔ ni ji etɛ lɛ, lɛ pɛ ji mɔ ni Yehowa tsɔ enɔ kɛbɔ nibii krokomɛi fɛɛ. (Kolosebii 1:16) Ni Yesu pɛ ji mɔ ni atsɛɔ lɛ “Wiemɔ lɛ,” ejaakɛ enɔ Yehowa tsɔ ekɛ shɛɛ kɛ gbɛtsɔɔmɔi hã ŋwɛibɔfoi kɛ adesai.—Yohane 1:14.\n12. Mɛni tsɔɔ akɛ jeee Yesu nɔŋŋ ji Nyɔŋmɔ?\n12 Mɛi komɛi kɛɛ Yesu lɛ, lɛ nɔŋŋ ji Nyɔŋmɔ. Shi jeee nakai Biblia lɛ tsɔɔ wɔ. Biblia lɛ kɛɔ akɛ abɔ Yesu, ni tsɔɔ akɛ eyɛ shishijee. Shi Yehowa bɛ shishijee; lɛ ebɔ nibii fɛɛ. (Lala 90:2) Yesu, ni ji Nyɔŋmɔ Bi lɛ, ekaaa kɔkɔɔkɔ akɛ ebaafee ehe Nyɔŋmɔ; ebaaa ejwɛŋmɔŋ po akɛ efee nakai. Biblia lɛ feɔ lɛ faŋŋ akɛ, Tsɛ lɛ da fe Bi lɛ. (Kanemɔ Yohane 14:28; 1 Korintobii 11:3.) Yehowa pɛ ji “Nyɔŋmɔ Ofe.” (1 Mose 17:1) Mɔ ko mɔ ko bɛ ŋwɛi loo shikpɔŋ lɛ nɔ ni nɔ kwɔ loo eyɛ hewalɛ fe lɛ.—Kwɛmɔ Wiemɔi Komɛi Amligbalamɔ 14.\n13. Mɛni hewɔ Biblia lɛ kɛɔ akɛ Yesu “tamɔ Nyɔŋmɔ ni anaaa lɛ lɛ”?\n13 Yehowa kɛ e-Bi Yesu fee ekome kɛtsu nii afii akpekpe toi akpei abɔ. No mli lɛ, ebɔko ŋwɛi kɛ shikpɔŋ lɛ po. Amɛbasumɔ amɛhe waa diɛŋtsɛ! (Yohane 3:35; 14:31) Yesu kase sui ni e-Tsɛ lɛ yɔɔ lɛ jogbaŋŋ, aahu akɛ Biblia lɛ kɛɔ akɛ, “Lɛ ji mɔ ni tamɔ Nyɔŋmɔ ni anaaa lɛ lɛ.”—Kolosebii 1:15.\n14. Te fee tɛŋŋ abafɔ Yehowa Bi ni eshwɛɛɛ ehe lɛ akɛ gbɔmɔ?\n14 Yehowa Bi ni eshwɛɛɛ ehe kwraa lɛ jɛ esuɔmɔ mli eshi ŋwɛi, ni abafɔ lɛ akɛ gbɔmɔ yɛ shikpɔŋ lɛ nɔ. Te fee tɛŋŋ eba lɛ nakai? Yehowa tsɔ naakpɛɛ gbɛ nɔ ekɛ e-Bi lɛ wala wo oblayoo fro ko ni atsɛɔ lɛ Maria lɛ musu mli. No hewɔ lɛ, jeee nuu ko kɛ Maria fɔ Yesu. Enɛ hewɔ lɛ, bi ni Maria fɔ lɛ eye emuu, esha ko kwraa bɛ ehe, ni ewo lɛ gbɛ́i akɛ Yesu.—Luka 1:30-35.\nTE YESU HI SHI EHÃ TƐŊŊ?\n15. Mɛni baanyɛ aye abua bo ni ole Yehowa jogbaŋŋ?\n15 Kɛ́ okane Mateo kɛ Marko kɛ Luka kɛ Yohane woji lɛ, obaale Yesu, kɛ sui ni ejie lɛ kpo, kɛ bɔ ni ehi shi ehã lɛ jogbaŋŋ. Woji nɛɛ yɛ Biblia lɛ mli, ni atsɛɔ amɛ Sanekpakpai lɛ. Akɛni Yesu tamɔ e-Tsɛ nɔŋŋ hewɔ lɛ, kɛ́ okane Yesu he sane lɛ, no baaye abua bo ni ole Yehowa hu jogbaŋŋ. No hewɔ ni Yesu wie akɛ: “Mɔ fɛɛ mɔ ni ena mi lɛ ena Tsɛ lɛ hu” lɛ.—Yohane 14:9.\n16. Mɛni ji nɔ kome ni Yesu tsɔɔ mɛi? Namɔ ŋɔɔ Yesu kase nibii ni etsɔɔ mɛi lɛ yɛ?\n16 Mɛi babaoo tsɛ Yesu akɛ “Tsɔɔlɔ.” (Yohane 1:38; 13:13) Nɔ kome ni he hiaa waa ni Yesu tsɔɔ mɛi ji “Maŋtsɛyeli lɛ he sane kpakpa lɛ.” Mɛni ji Maŋtsɛyeli nɛɛ? Eji nɔyeli ko ni Nyɔŋmɔ diɛŋtsɛ eto yɛ ŋwɛi koni ekɛye shikpɔŋ muu lɛ fɛɛ nɔ, ni ebaatsɔ nɔ ejɔɔ gbɔmɛi ni boɔ lɛ toi lɛ. (Mateo 4:23) Yesu kase nibii fɛɛ ni etsɔɔ mɛi lɛ kɛjɛ Yehowa ŋɔɔ. Ewie akɛ: “Nɔ ni mitsɔɔ lɛ, jeee minɔ ni, shi moŋ mɔ ni tsu mi lɛ nɔ ni.” (Yohane 7:16) Yesu le akɛ, Yehowa miisumɔ ni mɛi anu sane kpakpa ni ji akɛ, Nyɔŋmɔ Maŋtsɛyeli lɛ baaye shikpɔŋ muu lɛ fɛɛ nɔ lɛ.\n17. Nɛgbɛ Yesu tsɔɔ mɛi anii yɛ? Mɛni hewɔ Yesu kɛ ebe kɛ ehewalɛ shã afɔle kɛtsɔɔ mɛi anii lɛ?\n17 Nɛgbɛ Yesu tsɔɔ mɛi anii yɛ? Etsɔɔ mɛi anii yɛ he fɛɛ he ni ebaana mɛi yɛ; yɛ akrowai kɛ maŋtiasei amli, yɛ jaji anɔ kɛ hei ni mɛi kpeɔ yɛ kɛjáa Nyɔŋmɔ. Etee mɛi ashĩai po. Yesu kpaaa gbɛ akɛ mɛi lɛ aba eŋɔɔ. Bei pii lɛ, lɛ moŋ eyaa amɛ ŋɔɔ. (Marko 6:56; Luka 19:5, 6) Yesu tsu nii waa, ni ekɛ ebe kɛ ehewalɛ fɛɛ tsu nii kɛtsɔɔ mɛi anii. Mɛni hewɔ efee nakai? Efee nakai ejaakɛ ele akɛ no ji Nyɔŋmɔ suɔmɔnaa nii, ni eesumɔ ni efee nɔ ni Nyɔŋmɔ sumɔɔ be fɛɛ be. (Yohane 8:28, 29) Agbɛnɛ hu, Yesu shiɛ ejaakɛ emusuŋ tsɔɔ lɛ yɛ mɛi ahewɔ. (Kanemɔ Mateo 9:35, 36.) Ena akɛ jamɔŋ hiɛnyiɛlɔi lɛ etsɔɔɔ mɛi lɛ Nyɔŋmɔ kɛ e-Maŋtsɛyeli lɛ he nii jogbaŋŋ. No hewɔ lɛ, eshwe akɛ eye ebua mɛi babaoo ni amɛnu sane kpakpa lɛ.\n18. Te Yesu sui lɛ ateŋ nɔ ni onyaa he waa lɛ?\n18 Ale Yesu akɛ mɔ ko ni sumɔɔ mɛi, ni jwɛŋɔ mɛi ahe. Emli hi, ni ekɛ sanegbaa waaa. Gbekɛbii po sumɔɔ akɛ amɛbɛŋkɛ lɛ. (Marko 10:13-16) Yesu kɛ mɔ fɛɛ mɔ ye jogbaŋŋ. Esumɔɔɔ ni atswaa mɛi ojo loo ayeɔ mɛi sane ni ejaaa. (Mateo 21:12, 13) Be ni Yesu yɔɔ shikpɔŋ lɛ nɔ lɛ, mɛi ebuuu yei kwraa. Shi Yesu efeee nakai. Ejie bulɛ kpo etsɔɔ yei, ni ekɛ amɛ hi shi jogbaŋŋ. (Yohane 4:9, 27) Agbɛnɛ hu, Yesu ba ehe shi waa diɛŋtsɛ. Akɛ nɔkwɛmɔnɔ lɛ, eyɛ mli akɛ, tsuji ji mɛi ni fɔɔ amɛnuŋtsɔmɛi anaji ahe moŋ, shi gbi ko gbɛkɛ lɛ, Yesu fɔ ebɔfoi lɛ anaji ahe.—Yohane 13:2-5, 12-17.\nYesu shiɛ ehã mɛi yɛ he fɛɛ he ni mɛi yɔɔ\n19. Mɛni hãa wɔnaa akɛ Yesu le nɔ tuuntu ni he hiaa mɛi, ni ejɛ esuɔmɔ mli eye ebua amɛ? Okɛ enɛ he nɔkwɛmɔnɔ ahã.\n19 Yesu le nɔ tuuntu ni he hiaa mɛi, ni ejɛ esuɔmɔ mli eye ebua amɛ. Nɔ kome ni hãa wɔnaa enɛ ji akɛ, Yesu kɛ hewalɛ ni Nyɔŋmɔ kɛdro lɛ lɛ tsa mɛi. (Mateo 14:14) Akɛ nɔkwɛmɔnɔ lɛ, be ko lɛ, nuu ko ni miiye kpiti ba Yesu ŋɔɔ ni ekɛɛ lɛ akɛ: “Kɛ́ oosumɔ kome too lɛ, obaanyɛ ohã mihe atse.” Yesu musuŋ tsɔ lɛ waa yɛ bɔ ni nuu lɛ naa nɔ ni epiŋɔ lɛ hewɔ. Nuu lɛ sane fee lɛ mɔbɔ waa, no hewɔ lɛ ejɛ esuɔmɔ mli eye ebua lɛ. Ekpã enine mli eta ehe, ni ekɛɛ lɛ akɛ: “Miisumɔ! Ohe atse.” Nɔŋŋ kɛkɛ ni kpiti lɛ tã yɛ nuu lɛ he, ni ehe wa lɛ! (Marko 1:40-42) Kwɛ bɔ ni nuu nɛɛ mii baashɛ ehe ahã!\nYESU YE ETSƐ LƐ ANƆKWA BE FƐƐ BE\n20, 21. Mɛni hewɔ Yesu ji mɔ ni fe fɛɛ ni wɔbaanyɛ wɔkase lɛ koni wɔnyɛ wɔbo Nyɔŋmɔ toi lɛ?\n20 Yesu bo Nyɔŋmɔ toi yɛ nibii fɛɛ mli, ni enɔkwɛmɔnɔ lɛ ji nɔkwɛmɔnɔ ni fe fɛɛ ni wɔbaanyɛ wɔkase. Yɛ shihilɛi srɔtoi ni ekɛkpe, kɛ nibii ni ehenyɛlɔi lɛ fee lɛ lɛ fɛɛ sɛɛ lɛ, eye e-Tsɛ lɛ anɔkwa. Akɛ nɔkwɛmɔnɔ lɛ, be ni Satan ka lɛ lɛ, edamɔ naa, ni efeee esha eshiii Nyɔŋmɔ. (Mateo 4:1-11) Yesu wekumɛi lɛ ateŋ mɛi komɛi heee amɛyeee akɛ lɛ ji Mesia lɛ, ni amɛwie po akɛ “ejwɛŋmɔ tsuuu nii jogbaŋŋ.” Shi fɛɛ sɛɛ lɛ, Yesu tee nɔ etsu nitsumɔ ni Nyɔŋmɔ kɛwo edɛŋ lɛ. (Marko 3:21) Awa lɛ yi, shi etee nɔ eye Nyɔŋmɔ anɔkwa, ni efeee mɛi ni waa lɛ yi lɛ nɔ ko kɛtooo najiaŋ.—1 Petro 2:21-23.\n21 Yesu ye Yehowa anɔkwa kɛtee gbele mli tɔ̃ɔ. (Kanemɔ Filipibii 2:8.) Gbi ni agbe lɛ lɛ, ena nɔ waa diɛŋtsɛ. Amɔ lɛ, ni amale odasefoi ye odase amɛshi lɛ akɛ ebɔ musu. Kojolɔi ni ye esane lɛ yeee sane lɛ jogbaŋŋ, ni amɛbu lɛ gbele fɔ. Mɛi ŋmɔ lɛ, ni yɛ naagbee lɛ, asraafoi fee lɛ niseniianii ni amɛkala lɛ amɛkpɛtɛ tso he. Be ni eshwɛ fioo ni ebaagbo lɛ, ekɛɛ akɛ: “Agbe naa!” (Yohane 19:30) Yesu gbele lɛ sɛɛ gbii etɛ lɛ, Yehowa tee lɛ shi ni ehã lɛ mumɔŋ gbɔmɔtso. (1 Petro 3:18) No sɛɛ otsii fioo ko lɛ, eku esɛɛ kɛtee ŋwɛi, “eyata Nyɔŋmɔ ninejurɔ nɔ,” ni emɛ kɛyashi Nyɔŋmɔ wo lɛ Maŋtsɛ.—Hebribii 10:12, 13.\n22. Akɛni Yesu ye Yehowa anɔkwa hewɔ lɛ, mɛɛ hiɛnɔkamɔ wɔná?\n22 Yehowa to akɛ gbɔmɛi ahi shi kɛya naanɔ yɛ paradeiso mli yɛ shikpɔŋ lɛ nɔ. Ni akɛni Yesu ye Yehowa anɔkwa hewɔ lɛ, ŋmɛnɛ lɛ, wɔyɛ hiɛnɔkamɔ akɛ, nɔ ni Yehowa to lɛ baaba mli. Yɛ yitso ni nyiɛ sɛɛ lɛ mli lɛ, wɔbaasusu nɔ hewɔ ni Yesu gbele lɛ hãa wɔnáa hiɛnɔkamɔ akɛ wɔbaahi shi kɛya naanɔ lɛ he.\n^ kk. 11 Biblia lɛ tsɛɔ Yehowa akɛ wɔ-Tsɛ, ejaakɛ lɛ ebɔ wɔ. (Yesaia 64:8) Etsɛɔ Yesu hu akɛ Nyɔŋmɔ Bi, ejaakɛ Yehowa bɔ lɛ. Biblia lɛ tsɛɔ ŋwɛibɔfoi lɛ kɛ Adam hu akɛ Nyɔŋmɔ bii.—Hiob 1:6; Luka 3:38.\nANƆKWA SANE 1: YESU JI MESIA LƐ\n“Bo ji Kristo lɛ.”—Mateo 16:16\nMɛni hãa wɔnaa akɛ Yesu ji Mesia lɛ?\nMateo 3:16, 17; Yohane 1:32-34\nYehowa wie akɛ Yesu ji e-Bi lɛ.\nGbalɛi fɛɛ ni kɔɔ Mesia lɛ he lɛ ba mli yɛ Yesu nɔ.\nANƆKWA SANE 2: DANI YESU BAABA SHIKPƆŊ LƐ NƆ LƐ, NO MLI LƐ EJI ŊWƐIBƆFO\n“Mikpeleke shi kɛjɛ ŋwɛi kɛba.”—Yohane 6:38\nMɛni Yesu fee be ni eyɔɔ ŋwɛi lɛ?\nKolosebii 1:15, 16\nYesu ji klɛŋklɛŋ mɔ ni Yehowa bɔ. No sɛɛ lɛ, Yehowa tsɔ Yesu nɔ efee nibii krokomɛi fɛɛ ni eshwɛ lɛ. Yesu kɛ afii akpekpe toi akpei abɔ kase nii kɛjɛ e-Tsɛ lɛ ŋɔɔ.\nYehowa tsu Yesu kɛba shikpɔŋ lɛ nɔ.\nANƆKWA SANE 3: YESU SUMƆƆ MƐI\n“Nyɛhãa gbekɛbii lɛ abaa miŋɔɔ.”—Marko 10:14\nTe Yesu sui lɛ ateŋ nɔ ni onyaa he waa lɛ?\nYesu mli hi, ni ekɛ sanegbaa waaa.\nYohane 4:9, 27\nYesu jie bulɛ kpo etsɔɔ yei, ni ekɛ amɛ ye jogbaŋŋ.\nYohane 13:2-5, 12-17\nYesu ba ehe shi.\nMateo 9:35, 36; Marko 1:40-42\nYesu sumɔɔ ni eye ebua mɛi.\nANƆKWA SANE 4: YESU FEƆ NƆ NI NYƆŊMƆ SUMƆƆ BE FƐƐ BE\n“Migbe nitsumɔ ni okɛhã mi akɛ mitsu lɛ naa.”—Yohane 17:4\nMɛɛ gbɛ nɔ Yesu nɔkwɛmɔnɔ lɛ baanyɛ aye abua wɔ ni wɔye Nyɔŋmɔ anɔkwa?\nBe ni Abonsam ka Yesu lɛ, Yesu ye anɔkwa.\nYesu wekumɛi ye ehe fɛo, shi etee nɔ efee nɔ ni Nyɔŋmɔ sumɔɔ.\nYesu efeee ehenyɛlɔi lɛ efɔŋ ko.\nYesu ye Nyɔŋmɔ anɔkwa kɛtee gbele mli tɔ̃ɔ.\nHebribii 10:12, 13; 1 Petro 3:18\nYehowa tee Yesu shi kɛtee ŋwɛi.\nNamɔ Ji Yesu Kristo? (Fã 1)\nNamɔ Ji Yesu Kristo? (Fã 2)\nNamɔ Ji Yesu Kristo? (Fã 3)\nKɛmaje Mɔ Ko Kɛmaje Mɔ Ko Namɔ Ji Yesu Kristo?


Be ko ni eho lɛ, eji Kuu ko Mlinyo, Tu Tsɛ Ehe Be Fɛɛ Be | Biblia lɛ Tsakeɔ Mɛi\nBuu-Mɔɔ | July 2014\nKANEMƆ YƐ Afrikaans Albania Amharic Arabic Armenia Armenia (West) Aymara Azerbaijani Azerbaijani (Cyrillic) Bengali Blɔfo Bulgaria Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatia Czech Dangme Denmark Dutch Efik Estonia Ewe Finland French Ga Georgia Germany Greenland Guarani Gujarat Haitian Creole Hebri Hela Hiligaynon Hindi Hungary Igbo Iloko Indonesia Italia Japan Kannada Kazakh Kikaonde Kikuyu Kiluba Kimbundu Kinyarwanda Kirghiz Kirundi Kongo Korea Lingala Lithuania Luganda Luo Macedonia Malagasy Malay Malayalam Malta Marathi Maya Myanmar Nepali Ngabere Norway Nyaneka Nzema Ossetia Otetela Papiamento (Aruba) Papiamento (Curaçao) Poland Portuguese (Brazil) Punjabi Quechua (Bolivia) Rarotongan Romania Russia Sango Sepedi Serbia (Roma) Serbian (Cyrillic) Sesotho (Lesotho) Setswana Shona Silozi Sinhala Slovak Slovenia Spania Sranantongo Swahili Swahili (Congo) Sweden Tagalog Tamil Tatar Telugu Thailand Tigrinya Tshiluba Tsonga Turkey Twi Ukrain Umbundu Venda Vietnam Xhosa Yoruba Zulu\nHe Fɛɛ He ni Maya lɛ Mitu lɛ Tsɛ Mihe\nMɔ ni gba ji Annunziato Lugarà\nBE NI AFƆ LƐ: 1958\nAŊ NƆ NI EJƐ: ITALY\nMƆ NI EJI TSUTSU: YIWALƆI AKUU KO MLINYO\nAfɔ mi ni atsɔse mi yɛ Rome maji komɛi ni ohiafoi titri yɔɔ mli lɛ amli. Shihilɛ lɛ wa waa. Milé minyɛ, ni mikɛ mitsɛ teŋ bɛ jogbaŋŋ. Be ni midaa lɛ, minaaa shihilɛ lɛ mlɛo kwraa.\nMibɔi juu dani miye afii nyɔŋma. Mijo foi kɛshi shĩa klɛŋklɛŋ kwraa be ni miye afii 12 lɛ. Mitsɛ bajie mi yɛ polisifoi atsuŋwoohe wulu lɛ shii abɔ. Daa nɛɛ lɛ mikɛ mɛi ená—miyi wa, ni mimlifuɔ mɔ fɛɛ mɔ kwraa. Be ni miye afii 14 lɛ, mishi shĩa kwraa. Mitsɔ kobɔlɔ ni mikɛ tsofai ni naa wala bɔi nitsumɔ bɔ ni esaaa. Akɛni mibɛ he ko ni miwɔɔ hewɔ lɛ, kɛ́ mina tsɔne ko lɛ, miboteɔ mli akranaa naa, ni miwɔɔ mli kɛyashiɔ hiɛ futɛfutɛ mli. No sɛɛ lɛ, mitaoɔ he ko ni nubu yɔɔ kɛkɛ lɛ, miyaju mihe yɛ jɛmɛ.\nMihe sa kɛ juu—mishaa mɛi abaagi, miboteɔ shĩai kɛ gbɔiatoohe wuji amli kɛ tu ni miyajuɔ amɛ gbɛkɛgbɛkɛ. Mibana gbɛ́i gbonyo, ni etsɛɛɛ ni ojotswalɔi akuu ko fɔ̃ mi nine ni mibafata amɛhe, ni no hã miná hegbɛ ni mibɔi juu yɛ shikatoohei. Akɛni mihiɛ yɛ laŋlaŋ hewɔ lɛ, etsɛɛɛ ni mitsɔ mɔ ko ni asheɔ lɛ gbeyei yɛ kuu lɛ mli. Miyaaa heko ni mihiɛɛɛ tu; yɛ anɔkwale mli lɛ, mikɛwoɔ misune lɛ shishi ni mitsɔleɔ. Awuiyeli, tsofai ni akɛtsuɔ nii yɛ gbɛ ni ejaaa nɔ, juu, wiemɔ sha, kɛ jeŋba sha batsɔ mishihilɛ. Be fɛɛ be lɛ, polisifoi miitao mi. Amɔ mi shii abɔ, ni miye afii pii yɛ tsuŋwoohe.\nBe ko be ni ajie mi yɛ tsuŋwoohe lɛ, mikpɛ mli akɛ mayasara minyɛkwɛ ko. No mli lɛ, mileee kwraa akɛ minyɛkwɛ lɛ kɛ ebii enyɔ ebatsɔ Yehowa Odasefoi. Amɛfɔ̃ mi nine kɛtee kpeei ni Odasefoi lɛ feɔ lɛ eko. Akɛni miitao makpa nii ashi hewɔ lɛ, mikɛ amɛ tee. Be ni wɔyashɛ Maŋtsɛyeli Asa lɛ nɔ lɛ, mikɛɛ doo ja mita heko ni bɛŋkɛ shinaa lɛ naa koni manyɛ mana mɛi ni boteɔ mli kɛ mɛi ni jeɔ kpo lɛ. Nakai beaŋ lɛ, tu tsɛ mihe.\nNakai kpee lɛ tsake mishihilɛ. Mikaiɔ akɛ, nakai gbi lɛ, minu he tamɔ nɔ ni miyɛ jeŋ kroko mli! Mɛi ni yɔɔ jɛmɛ lɛ here mi hiɛmɛɛ, amɛjie naanyobɔɔ su kpo, ni amɛkɛ mi wie kɛ miishɛɛ. Kɛbashi amrɔ nɛɛ lɛ mikaiɔ bɔ ni Odasefoi lɛ jɛ amɛtsui mli amɛjie mlihilɛ kpo amɛtsɔɔ mi lɛ lolo. Enɛ yɛ srɔto kwraa yɛ bɔ ni mɛi ni mikɛshãra yɛ nakai beaŋ lɛ feɔ amɛnii amɛhãa lɛ he kwraa!\nMikpɛlɛ ni Odasefoi lɛ kɛ mi bɔi Biblia lɛ kasemɔ. Be ni miyaa nɔ mikaseɔ nii lɛ, efee faŋŋ kɛhã mi akɛ esa akɛ matsake mishihilɛ kwraa. Mikɛ ŋaawoo ni yɔɔ Abɛi 13:20 ni kɛɔ akɛ: “Mɔ ni kɛ nilelɔi nyiɛɔ lɛ, eeetsɔ nilelɔ; shi mɔ ni kɛ kwashiai bɔɔ lɛ, eeena amane” lɛ tsu nii. Mina akɛ, esa akɛ matsi mihe kɛjɛ ojotswalɔi akuu lɛ he. Enɛ feemɔ bɛ mlɛo, shi Yehowa yelikɛbuamɔ naa lɛ, miye omanye.\nBe nɛɛ ji be klɛŋklɛŋ ni mitswa mifai shi akɛ makpa su gbohii ni mihiɛ nɛɛ fɛɛ\nMihã mihe tse yɛ gbɔmɔtsoŋ hu. Etɔ mi waa dani minyɛ mikpa zigareti shɛremɔ kɛ tsofai ni mikɛtsuɔ nii yɛ gbɛ ni ejaaa nɔ lɛ. Miku miyitsɔi lɛ, mijie toiiaŋnii ni miwo lɛ, ni mikɛ wiemɔ sha kpa nitsumɔ. Be nɛɛ ji be klɛŋklɛŋ ni mitswa mifai shi akɛ makpa su gbohii ni mihiɛ nɛɛ fɛɛ.\nMisumɔɔɔ nikanemɔ kɛ nikasemɔ, ni no hewɔ lɛ, kɛ́ mimia mihɛ ni makase Biblia lɛ po lɛ, mijwɛŋmɔ nyɛɛɛ ahi nɔ. Kɛ̃lɛ, be ni mimiaa mihiɛ lɛ, fiofio lɛ, mibasumɔ Yehowa, kɛkɛ ni mihenilee bɔi mi yii. Bei pii lɛ, mimuɔ saji anaa bɔ ni esaaa, ni minuɔ he akɛ Yehowa kɛ nibii fɔji ni mifee lɛ ekeŋ mi kɔkɔɔkɔ. Yɛ nakai bei lɛ amli lɛ, mikane sane ni kɔɔ bɔ ni Yehowa kɛ eshai ni yɔɔ hiɛdɔɔ ni Maŋtsɛ David fee lɛ ke lɛ lɛ he saji, ni enɛ shɛje mimii waa.—2 Samuel 11:1–12:13.\nNɔ kroko ni fee naagba kɛhã mi ji, ni maya mɛi aŋɔɔ yɛ amɛshĩai amli ni mashiɛ mahã amɛ. (Mateo 28:19, 20) Mishe gbeyei akɛ ekolɛ, mikɛ mɔ ko ni miye lɛ awui loo sane fɔŋ ko baakpe! Shi, fiofio lɛ, minyɛ miye migbeyeishemɔi lɛ anɔ. Be ni mibɔi mɛi krokomɛi yelikɛbuamɔ ni amɛkase wɔŋwɛi Tsɛ ni nɔ bɛ ni kɛ eshai faa lɛ he nii lɛ, ehã mitsui nyɔ mimli.\nYehowa he nii ni mikase lɛ ebaa miyi! Mitsutsu nanemɛi lɛ pii egboi ni awo mɛi komɛi hu mɔɔ, shi mi lɛ mishihilɛ ehi, ni miikpa wɔsɛɛ be kpakpa gbɛ. Amrɔ nɛɛ mibaa mihe shi, mifeɔ toi ni minyɛɔ miyeɔ mimlifu nɔ. Enɛ ehã wekukpaa kpakpa ebakã mi kɛ mɛi fɛɛ ni mikɛshãraa lɛ ateŋ. Mina ŋa hu ni he yɛ fɛo waa ni atsɛɔ lɛ Carmen. Wɔ fɛɛ wɔmiiye kɛmiibua mɛi ni amɛkase Biblia lɛ.\nAmrɔ nɛɛ, miitsu nitsumɔ kpakpa—bei komɛi lɛ miyaa shikatoohei, jeee ni miyaju amɛ, shi moŋ koni miyasaa jɛmɛ!\nKanemɔ koni ona wɔ-Biblia mli nikasemɔ ni wɔfeɔ ni wɔheee nɔ ko lɛ he sanebimɔi lɛ ahetoi.\nSANEYITSO LƐ MLITSƆƆMƆ Nibii Fɔji Ebu yɛ He Fɛɛ He!\nSANEYITSO LƐ MLITSƆƆMƆ Nibii Fɔji Baa Mɛi Kpakpai Anɔ—Mɛni Hewɔ?\nSANEYITSO LƐ MLITSƆƆMƆ Nɔ ni Nyɔŋmɔ Baafee yɛ Efɔŋfeemɔ He\nBIBLIA LƐ TSAKEƆ MƐI He Fɛɛ He ni Maya lɛ Mitu lɛ Tsɛ Mihe\nTe Esa akɛ Otsɔse Obii lɛ Tɛŋŋ?\nAni Obaanyɛ Ona Nyɔŋmɔ ni Anaaa Lɛ Lɛ?\nNiŋmaa Woji ni afee yɛ henɔi srɔtoi amli ni obaanyɛ oŋɔ eko BUU-MƆƆ July 2014 | Mɛni Hewɔ Nibii Fɔji Baa Mɛi Kpakpai Anɔ?\nTswaa Ni Obo Toi Nibii ni atswaa aboɔ toi ni obaanyɛ oŋɔ eko BUU-MƆƆ July 2014 | Mɛni Hewɔ Nibii Fɔji Baa Mɛi Kpakpai Anɔ?\nJuly 2014 | Mɛni Hewɔ Nibii Fɔji Baa Mɛi Kpakpai Anɔ?\nBUU-MƆƆ July 2014 | Mɛni Hewɔ Nibii Fɔji Baa Mɛi Kpakpai Anɔ?\nHã Maná Toiŋjɔlɛ kɛ Miishɛɛ Afi Pɛ


‘Nyɛboa Toi Koni Nyɛnu Shishi’—Marko 7:14 | Nikasemɔ\n“Nyɛ fɛɛ nyɛboa mi toi koni nyɛnu shishi!”—MARKO 7:14.\nMƐNI OKASEƆ YƐ YESU NƆKWƐMƆNƆ NI KƆƆ . . .\nsinapi wu lɛ he lɛ mli?\nmasha lɛ he lɛ mli?\nguɔyelɔ lɛ he lɛ mli?\njwetri ni aŋɔtee lɛ he lɛ mli?\n1, 2. Mɛni hewɔ mɛi babaoo eyanuuu Yesu wiemɔi lɛ ashishi lɛ?\nKƐ́ MƆ ko kɛ wɔ miiwie lɛ, wɔnuɔ egbee kɛ bɔ ni ewieɔ ehãa lɛ po. Shi kɛ́ wɔbaanu nɔ ni mɔ lɛ wieɔ lɛ shishi lɛ, ja wɔnu wiemɔi ni ekɛtsuɔ nii lɛ ashishi. (1 Korintobii 14:9) Yesu kɛ mɛi akpei abɔ wie yɛ amɛ diɛŋtsɛ amɛmaŋ wiemɔ mli, shi jeee amɛ fɛɛ amɛnu wiemɔi ni ekɛtsu nii lɛ ashishi. No hewɔ lɛ Yesu kɛɛ amɛ akɛ: “Nyɛ fɛɛ nyɛboa mi toi koni nyɛnu shishi!”—Marko 7:14.\n2 Mɛni hewɔ mɛi nɛɛ ateŋ mɛi pii eyanuuu nɔ ni Yesu wie lɛ shishi lɛ? Ejaakɛ amɛteŋ mɛi komɛi hiɛ amɛ diɛŋtsɛ amɛsusumɔ, ni amɛhiɛɛɛ jwɛŋmɔ kpakpa hu. Yesu wie mɛi nɛɛ ahe akɛ: “Gbɛ po nyɛje nyɛkwa Nyɔŋmɔ kitã lɛ, koni nyɛye nyɛblemasane lɛ nɔ.” (Marko 7:9) Amɛkaaa akɛ amɛbaanu Yesu wiemɔi lɛ ashishi. Amɛsumɔɔɔ ni amɛtsakeɔ amɛkusumii kɛ susumɔi ni amɛhiɛ lɛ. Mɛi nɛɛ kɛ amɛtoii nu Yesu wiemɔi lɛ, shi amɛtsuii nuuu shishi. (Nyɛkanea Mateo 13:13-15.) Te wɔɔfee tɛŋŋ wɔná shwelɛ be fɛɛ be akɛ wɔbaakase nii kɛjɛ Yesu tsɔɔmɔi lɛ amli lɛ?\nBƆ NI WƆƆFEE WƆNÁ YESU TSƆƆMƆI LƐ AHE SƐƐ\n3. Mɛni hewɔ Yesu kaselɔi lɛ nu ewiemɔi lɛ ashishi lɛ?\n3 Esa akɛ wɔkase nɔkwɛmɔnɔ ni Yesu kaselɔi ni baa amɛhe shi lɛ fee lɛ. Ekɛɛ amɛ akɛ: “Nyɛ lɛ, ajɔɔ nyɛhiŋmɛii lɛ, akɛ amɛmiina nii, kɛ nyɛtoii lɛ, akɛ amɛmiinu nii.” (Mateo 13:16) Mɛni hewɔ Yesu kaselɔi lɛ nu ewiemɔi lɛ ashishi shi mɛi krokomɛi lɛ nuuu shishi lɛ? Amɛfee nibii etɛ komɛi. Klɛŋklɛŋ lɛ, amɛmiisumɔ ni amɛbibii saji ní amɛnu nɔ ni Yesu tsɔɔ diɛŋtsɛ lɛ shishi. (Mateo 13:36; Marko 7:17) Nɔ ni ji enyɔ lɛ, amɛmiisumɔ ni amɛkɛ nibii hei ni amɛkaseɔ lɛ afata nɔ ni amɛle momo yɛ amɛtsuiiaŋ lɛ he. (Nyɛkanea Mateo 13:11, 12.) Nɔ ni ji etɛ lɛ, amɛmiisumɔ ni amɛkɛ nɔ ni amɛkaseɔ lɛ atsu nii yɛ amɛ diɛŋtsɛ amɛshihilɛ mli, ní amɛkɛye amɛbua mɛi krokomɛi hu.—Mateo 13:51, 52.\n4. Mɛɛ nibii etɛ esa akɛ wɔfee koni wɔnu Yesu nɔkwɛmɔnii lɛ ashishi?\n4 Wɔ hu kɛ́ wɔmiisumɔ ni wɔnu Yesu nɔkwɛmɔnii lɛ ashishi lɛ, esa akɛ wɔfee nibii etɛ ni ekaselɔi lɛ fee lɛ. Klɛŋklɛŋ lɛ, esa akɛ wɔhe be kɛkase Yesu wiemɔi lɛ ni wɔjwɛŋ nɔ, wɔtao nii amli, ni wɔbi saji ni sa. No ji nilee. (Abɛi 2:4, 5) Nɔ ni ji enyɔ lɛ, esa akɛ wɔkwɛ tsakpaa ni yɔɔ nilee ni wɔná nɛɛ kɛ nɔ ni wɔyɔɔ momo lɛ teŋ, ní wɔkwɛ bɔ ni wɔbaaná he sɛɛ wɔhã. No ji saneshishinumɔ. (Abɛi 2:2, 3) Nɔ ni ji etɛ lɛ, esa akɛ wɔkɛ nɔ ni wɔkase lɛ atsu nii yɛ wɔshihilɛ mli. No ji hiɛshikamɔ.—Abɛi 2:6, 7.\nHiɛshikamɔ baanyɛ ahere wɔyiwala!\n5. Okɛ nɔkwɛmɔnɔ ko atsɔɔ srɔto ni yɔɔ nilee, saneshishinumɔ, kɛ hiɛshikamɔ teŋ.\n5 Mɛɛ srɔto yɔɔ nilee, saneshishinumɔ, kɛ hiɛshikamɔ teŋ? Wɔbaanyɛ wɔkɛ nɔkwɛmɔnɔ nɛɛ atsɔɔ mli: Ŋɔɔ lɛ akɛ, odamɔ gbɛjegbɛ ko nɔ, ni bɔɔsu ko miiba. Klɛŋklɛŋ lɛ, ona akɛ bɔɔsu miiba—no ji nilee. No sɛɛ lɛ, ona akɛ kɛji otee nɔ odamɔ jɛmɛ lɛ, bɔɔsu lɛ baatswa bo—no ji saneshishinumɔ! No hewɔ lɛ, oje jɛmɛ—no ji hiɛshikamɔ! Biblia lɛ kɛɔ akɛ, “ŋɔɔ ŋaawoo ni hi [loo hiɛshikamɔ, NW] . . . oto,” ejaakɛ ebaanyɛ ehere oyiwala!—Abɛi 3:21, 22; 1 Timoteo 4:16.\n6. Mɛɛ saji ejwɛ wɔbaabi be ni wɔsusuɔ Yesu nɔkwɛmɔnii lɛ ateŋ kpawo he lɛ? (Kwɛmɔ akrabatsa lɛ.)\n6 Wɔbaasusu Yesu nɔkwɛmɔnii lɛ ateŋ kpawo he yɛ nikasemɔ nɛɛ kɛ nɔ ni nyiɛ sɛɛ lɛ mli. Wɔbaabi saji ni nyiɛ sɛɛ nɛɛ: Mɛni nɔkwɛmɔnɔ lɛ tsɔɔ? (No ji nilee.) Mɛni hewɔ Yesu kɛ nɔkwɛmɔnɔ nɛɛ tsu nii? (No ji saneshishinumɔ.) Mɛɛ gbɛ nɔ wɔbaanyɛ wɔkɛ sane nɛɛ atsu nii yɛ wɔshihilɛ mli, ní wɔkɛye wɔbua mɛi krokomɛi hu? (No ji hiɛshikamɔ.) Naagbee kwraa lɛ, mɛni enɛ tsɔɔ wɔ yɛ Yehowa kɛ Yesu he?\nSINAPI WU LƐ\n7. Mɛni Yesu nɔkwɛmɔnɔ ni kɔɔ sinapi wu lɛ he lɛ tsɔɔ?\n7 Nyɛkanea Mateo 13:31, 32. Mɛni Yesu nɔkwɛmɔnɔ ni kɔɔ sinapi wu lɛ he lɛ tsɔɔ? Sinapi wu lɛ damɔ shi kɛhã Maŋtsɛyeli lɛ he sane ni wɔshiɛɔ lɛ kɛ Kristofoi asafo lɛ. Be ni ato Kristofoi asafo lɛ shishi yɛ afi 33 Ŋ.B. lɛ, no mli lɛ edaaa kwraa, etamɔ “dumɔnii fɛɛ ateŋ bibioo kwraa.” Shi yɛ be kukuoo mli lɛ, ebada oyayaayai yɛ shiɛmɔ nitsumɔ lɛ hewɔ. Mɛi pii kpaaa gbɛ akɛ ebaada oyayaayai yɛ nakai gbɛ nɔ. (Kolosebii 1:23) Yesu kɛɛ akɛ, “ŋwɛi loofɔji lɛ baa bafeɔ tsũi yɛ eniji ateŋ.” Enɛ tsɔɔ akɛ, be ni Kristofoi asafo lɛ daa lɛ, mɛi ni hiɛ tsui kpakpa lɛ náa mumɔŋ niyenii, hɔɔŋ, kɛ wɔɔhe yɛ mli.—Okɛto Ezekiel 17:23 lɛ he.\nKristofoi asafo lɛ etee nɔ eda yɛ gbɛ ni yɔɔ naakpɛɛ waa nɔ\n8. Mɛni hewɔ Yesu kɛ nɔkwɛmɔnɔ ni kɔɔ sinapi wu lɛ he lɛ tsu nii?\n8 Mɛni hewɔ Yesu kɛ nɔkwɛmɔnɔ nɛɛ tsu nii? Ekɛ naakpɛɛ gbɛ ni sinapi wu lɛ tsɔɔ nɔ edaa lɛ tsu nii kɛtsɔɔ bɔ ni Nyɔŋmɔ Maŋtsɛyeli lɛ daa, ebuɔ mɔ he, ni eyeɔ nɔ fɛɛ nɔ ni tsiɔ lɛ gbɛ lɛ nɔ lɛ mli. Kɛjɛ afi 1914 lɛ, Kristofoi asafo lɛ etee nɔ eda yɛ gbɛ ni yɔɔ naakpɛɛ waa nɔ. (Yesaia 60:22) Ayeɔ abuaa mɛi ni yɔɔ asafo lɛ mli lɛ koni amɛya nɔ amɛhi Yehowa masɛi. (Abɛi 2:7; Yesaia 32:1, 2) Shiteekɛwoo ko kwraa nyɛŋ atsĩ asafo lɛ naa ni ekada.—Yesaia 54:17.\n9. (a) Mɛni wɔbaanyɛ wɔkase yɛ sinapi wu lɛ he nɔkwɛmɔnɔ lɛ mli? (b) Mɛni enɛ tsɔɔ wɔ yɛ Yehowa kɛ Yesu he?\n9 Mɛni wɔbaanyɛ wɔkase yɛ sinapi wu lɛ he nɔkwɛmɔnɔ lɛ mli? Ekolɛ Odasefoi pii bɛ he ni wɔyɔɔ lɛ, ni asafo lɛ shwereee hu. Kɛ̃lɛ, esaaa akɛ wɔhiɛ kpaa nɔ kɔkɔɔkɔ akɛ, Maŋtsɛyeli lɛ baanyɛ eye gbɛtsii nii fɛɛ nɔ. Enɛ baawaje wɔ koni wɔfi shi. Akɛ nɔkwɛmɔnɔ lɛ, be ni Nyɛminuu Edwin Skinner yashɛ India yɛ afi 1926 mli lɛ, no mli lɛ Odasefoi babaoo bɛ jɛmɛ, ni amɛnáaa nitsumɔ lɛ mlɛo ejaakɛ asafo lɛ nyɛɛɛ ashwere jogbaŋŋ. Shi etee nɔ eshiɛ ni ena bɔ ni Maŋtsɛyeli lɛ he sane lɛ ye gbɛtsii nii wuji anɔ. Ŋmɛnɛ lɛ, Odasefoi ni fa fe 37,000 yɛ India, ni mɛi ni fa fe 108,000 ba afi 2013 Kaimɔ lɛ. Yɛ afi ni Nyɛminuu Skinner yashɛ India lɛ nɔŋŋ mli ni abɔi Maŋtsɛyeli lɛ he sane lɛ shiɛmɔ yɛ Zambia. Amrɔ nɛɛ, Odasefoi ni fa fe 170,000 yɛ jɛmɛ, ni mɛi 763,915 ba afi 2013 Kaimɔ lɛ. Enɛ tsɔɔ akɛ, kɛ́ ahala mɛi 18 yɛ Zambia lɛ, amɛteŋ mɔ kome ba Kaimɔ lɛ. Asafo lɛ eshwere lɛɛlɛŋ!\n10. Mɛni masha lɛ he nɔkwɛmɔnɔ lɛ tsɔɔ?\n10 Nyɛkanea Mateo 13:33. Mɛni masha lɛ he nɔkwɛmɔnɔ lɛ tsɔɔ? Nɔkwɛmɔnɔ nɛɛ kɔɔ Maŋtsɛyeli lɛ he sane lɛ kɛ bɔ ni etsakeɔ mɛi lɛ he. ‘Ma lɛ fɛɛ’ damɔ shi kɛhã jeŋmaji fɛɛ. Bɔ ni ma lɛ shaa fiofio lɛ feɔ bɔ ni shiɛmɔ nitsumɔ lɛ hãa Maŋtsɛyeli lɛ he sane lɛ gbɛɔ shwaa lɛ he mfoniri. Kɛ́ sinapi wu lɛ miida lɛ, anaa faŋŋ, shi kɛ́ ma lɛ miisha lɛ, ayɔseee. Be ko sɛɛ dani ayɔseɔ.\n11. Mɛni hewɔ Yesu kɛ masha lɛ he nɔkwɛmɔnɔ lɛ tsu nii?\n11 Mɛni hewɔ Yesu kɛ nɔkwɛmɔnɔ nɛɛ tsu nii? Yesu tsɔɔ akɛ Maŋtsɛyeli lɛ he sane lɛ baanyɛ ashɛ “shikpɔŋ lɛ naagbeehei lɛ,” ni ebaanyɛ ehã mɛi atsake amɛtsui. (Bɔfoi lɛ Asaji 1:8) Shishijee mli lɛ, ekolɛ wɔyɔseŋ tsakemɔ nɛɛ, shi eeya nɔ. Yɛ he fɛɛ he lɛ, mɛi babaoo miimɔ Maŋtsɛyeli lɛ he sane lɛ mli, ni amɛmiihã sane ni yɔɔ hewalɛ nɛɛ miiná amɛshihilɛ nɔ hewalɛ.—Romabii 12:2; Efesobii 4:22, 23.\n12, 13. Okɛ nɔkwɛmɔnii komɛi atsɔɔ bɔ ni shiɛmɔ nitsumɔ lɛ eshwere, taakɛ eji yɛ masha lɛ he nɔkwɛmɔnɔ lɛ mli lɛ.\n12 Bei pii lɛ, kɛ́ ashiɛ ahã mɔ ko lɛ, afii komɛi asɛɛ dani anaa yibii ní ewo. Akɛ nɔkwɛmɔnɔ lɛ, yɛ afi 1982 mli lɛ, nyɛmi nuu ko ni atsɛɔ lɛ Franz kɛ eŋa Margit, ni kulɛ amɛsɔmɔɔ yɛ Brazil Betel lɛ, yashiɛ yɛ maŋ bibioo ko mli. Amɛkɛ mɛi babaoo bɔi Biblia lɛ kasemɔ, ni amɛteŋ mɔ kome ji yoo ko ni hiɛ bii ejwɛ. Nakai beaŋ lɛ, yoo lɛ binukpa lɛ eye afii 12 pɛ. Gbekɛ nuu nɛɛ hiɛ gboɔ waa, ni bei pii lɛ eyateɔ dani ajeɔ nikasemɔ lɛ shishi. Sɛɛ mli lɛ, akɛni atsake Franz kɛ Margit nitsumɔ hewɔ lɛ, amɛnyɛɛɛ amɛkɛ yoo nɛɛ kɛ ebii lɛ atsa nikasemɔ lɛ nɔ dɔŋŋ. Afii 25 sɛɛ lɛ, amɛtee amɛyasara mɛi ni yɔɔ nakai maŋ lɛ nɔ lɛ ekoŋŋ. Be ni amɛtee lɛ, mɛni amɛyana? Amɛyana akɛ ato asafo kɛ emli shiɛlɔi 69, ni ama Maŋtsɛyeli Asa hee hu ahã amɛ. Shiɛlɔi nɛɛ ateŋ mɛi 13 ji daa gbɛgbalɔi. Enɛ hã amɛná miishɛɛ waa! Ni nakai gbekɛ nuu ni hiɛ gboɔ lɛ hu? Eda, ni lɛ esɔmɔɔ akɛ onukpai akuu lɛ saji ahe gbɛjianɔtolɔ! Taakɛ eji yɛ masha lɛ he nɔkwɛmɔnɔ ni Yesu wie lɛ mli lɛ, Maŋtsɛyeli lɛ he sane lɛ egbɛ eshwa, ni etsake mɛi babaoo.\n13 Yɛ maji ni wɔnyɛmimɛi lɛ nyɛɛɛ ashiɛ bɔ ni amɛtaoɔ lɛ amli po lɛ, Maŋtsɛyeli lɛ he sane lɛ yaa nɔ etsakeɔ mɛi. Bei pii kɛ́ wɔnu bɔ ni sane lɛ eshwere yɛ maji ni tamɔ nakai lɛ anɔ lɛ, wɔnaa kpɛɔ wɔhe waa. Akɛ nɔkwɛmɔnɔ lɛ, Maŋtsɛyeli lɛ he sane lɛ yashɛ Cuba yɛ afi 1910 mli, ni Nyɛminuu Russell yasara ŋshɔkpɔ nɛɛ yɛ afi 1913 mli. Shishijee mli lɛ, sane lɛ shwereee ekpakpa ko. Shi ŋmɛnɛ lɛ, te nibii tamɔ tɛŋŋ yɛ Cuba? Shiɛlɔi ni fa fe 96,000 miishiɛ sane kpakpa lɛ yɛ jɛmɛ, ni mɛi 229,726 ba afi 2013 Kaimɔ lɛ. Ni tsɔɔ akɛ, kɛ́ ahala mɛi ni yɔɔ jɛmɛ lɛ ateŋ mɛi 48 lɛ, amɛteŋ mɔ kome ba Kaimɔ lɛ. Yɛ maji ni atsĩko wɔnitsumɔ lɛ naa lɛ amli hu lɛ, Maŋtsɛyeli lɛ he sane lɛ eyashɛ hei ni Odasefoi ni yɔɔ maji nɛɛ anɔ lɛ susuuu akɛ abaanyɛ ashiɛ yɛ jɛmɛ lɛ. * (Kwɛmɔ shishigbɛ niŋmaa lɛ.)—Jajelɔ 8:7; 11:5.\nYehowa miikudɔ nɔ fɛɛ nɔ\n14, 15. (a) Mɛni wɔbaanyɛ wɔkase yɛ masha lɛ he nɔkwɛmɔnɔ lɛ mli? (b) Mɛni enɛ tsɔɔ wɔ yɛ Yehowa kɛ Yesu he?\n14 Mɛni wɔbaanyɛ wɔkase yɛ masha lɛ he nɔkwɛmɔnɔ ni Yesu kɛtsu nii lɛ mli? Kɛ́ wɔjwɛŋ nɔ ni Yesu nɔkwɛmɔnɔ lɛ tsɔɔ lɛ nɔ lɛ, wɔbaana akɛ esaaa akɛ wɔyeɔ wɔtsui yɛ bɔ ni Maŋtsɛyeli lɛ he sane lɛ baafee ayashɛ mɛi akpekpei abɔ ni nuko he lɛ aŋɔɔ lɛ he. Yehowa miikudɔ nɔ fɛɛ nɔ. Shi mɛni ji wɔnitsumɔ? Nyɔŋmɔ Wiemɔ lɛ hãa hetoo akɛ: “Leebi lɛ dũ odũmɔnii lɛ, ni gbɛkɛ hu kaajie onine yɛ he; ejaakɛ oleee emli nɔ ni baahi, enɛ jio, enɛ jio, aloo ekolɛ enyɔ lɛ fɛɛ baahi pɛpɛɛpɛ jio.” (Jajelɔ 11:6) Esa akɛ be fɛɛ be lɛ, wɔkai ni wɔbi Yehowa ni ejɔɔ shiɛmɔ nitsumɔ lɛ nɔ, titri lɛ yɛ maji ni atsĩ nitsumɔ lɛ naa yɛ jɛmɛ lɛ anɔ.—Efesobii 6:18-20.\n15 Kɛfata he lɛ, esaaa akɛ wɔnijiaŋ jeɔ wui kɛ́ wɔnaaa yibii ni shiɛmɔ ni wɔshiɛɔ lɛ woɔ lɛ amrɔ nɔŋŋ. Esaaa akɛ wɔgbeɔ “nibii bibii agbi lɛ he guɔ.” (Zakaria 4:10) Ekolɛ naagbee mli aahu lɛ, ebaawo yibii kwraa fe bɔ ni wɔkpaa gbɛ po!—Lala 40:6; Zakaria 4:7.\nGUƆYELƆ LƐ KƐ JWETRI NI AŊƆTEE LƐ\n16. Mɛni nɔkwɛmɔnii ni kɔɔ guɔyelɔ lɛ kɛ jwetri ni aŋɔtee lɛ he lɛ tsɔɔ?\n16 Nyɛkanea Mateo 13:44-46. Mɛni nɔkwɛmɔnii ni kɔɔ guɔyelɔ lɛ kɛ jwetri ni aŋɔtee lɛ he lɛ tsɔɔ? Yɛ Yesu beaŋ lɛ, guɔyelɔi komɛi fãa gbɛ kɛyaa shɔŋŋ kɛyataoɔ adiagbai fɛfɛji ní amɛhe. “Adiagba kome ni jara wa” ni Yesu tsĩ tã yɛ nɔkwɛmɔnɔ nɛɛ mli lɛ damɔ shi kɛhã Maŋtsɛyeli lɛ he anɔkwale ni jara wa lɛ, ni guɔyelɔ lɛ hu damɔ shi kɛhã mɛi ni hiɛ tsui kpakpa ni taoɔ anɔkwale nɛɛ yɛ he fɛɛ he lɛ. Guɔyelɔ lɛ miisumɔ ni ehɔ̃ɔ nɔ fɛɛ nɔ ni eyɔɔ lɛ amrɔ nɔŋŋ, bɔ ni afee ni enyɛ ehe adiagba ni jara wa nɛɛ. Yesu gba nɔkwɛmɔnɔ kroko ni kɔɔ nuu ko ni miitsu nii yɛ abɔɔ ko mli ni na jwetri ko ni “aŋɔtee” lɛ he. Nuu nɛɛ tamɔɔɔ guɔyelɔ lɛ ni miitao jwetri lɛ. Shi be ni ena bɔ ni jwetri lɛ jara wa hã lɛ, eyahɔ̃ɔ “nii fɛɛ” ni eyɔɔ lɛ, koni enyɛ ehe nakai abɔɔ lɛ.\n17. Mɛni hewɔ Yesu gba nɔkwɛmɔnii ni kɔɔ guɔyelɔ lɛ kɛ jwetri ni aŋɔtee lɛ he lɛ?\n17 Mɛni hewɔ Yesu gba nɔkwɛmɔnii enyɔ nɛɛ? Yesu miitsɔɔ akɛ esoro bɔ ni feɔ ni mɔ fɛɛ mɔ naa anɔkwale lɛ. Mɛi komɛi taoɔ anɔkwale lɛ, ni amɛkɛ nibii komɛi shãa afɔle koni amɛnine ashɛ nɔ. Shi yɛ mɛi krokomɛi agbɛfaŋ lɛ, eyɛ mli akɛ jeee amɛ amɛyataoɔ anɔkwale lɛ moŋ, shi kɛ́ mɔ ko yashiɛ ehã amɛ lɛ, amɛmɔɔ mli. Hii ni yɔɔ nɔkwɛmɔnii enyɔ lɛ mli lɛ ateŋ mɔ fɛɛ mɔ yɔse bɔ ni nɔ ni ena lɛ jara wa hã, ni eesumɔ ni ekɛ nibii wuji ashã afɔle koni enine ashɛ nɔ.\nFeemɔ nɔ fɛɛ nɔ ni ooonyɛ, koni anɔkwale lɛ akã he afee nɔ ni okɛyeɔ klɛŋklɛŋ gbɛhe yɛ oshihilɛ mli\n18. (a) Mɛni wɔbaanyɛ wɔkase yɛ nɔkwɛmɔnii enyɔ nɛɛ amli? (b) Mɛni enɛ tsɔɔ wɔ yɛ Yehowa kɛ Yesu he?\n18 Mɛni wɔbaanyɛ wɔkase yɛ nɔkwɛmɔnii enyɔ nɛɛ amli? (Mateo 6:19-21) Bi ohe akɛ: ‘Ani bɔ ni mifeɔ minii yɛ anɔkwale lɛ he lɛ tamɔ bɔ ni hii lɛ fee amɛnii yɛ jwetri lɛ he lɛ? Ani minaa anɔkwale lɛ akɛ jwetri? Ani miisumɔ ni mikɛ nibii ashã afɔle koni minine ashɛ nɔ, aloo mihãa nibii krokomɛi tamɔ daa gbi shihilɛ mli hiamɔ nibii gbalaa mijwɛŋmɔ?’ (Mateo 6:22-24, 33; Luka 5:27, 28; Filipibii 3:8) Kɛ́ wɔsumɔɔ anɔkwale lɛ lɛɛlɛŋ lɛ, wɔbaafee nɔ fɛɛ nɔ ni wɔɔnyɛ, koni ekã he efee nɔ ni wɔkɛyeɔ klɛŋklɛŋ gbɛhe yɛ wɔshihilɛ mli.\n19. Mɛni he wɔbaasusu yɛ nikasemɔ ni nyiɛ sɛɛ lɛ mli?\n19 Nyɛhãa wɔkɛ wɔnifeemɔi atsɔa akɛ wɔbo nɔkwɛmɔnii nɛɛ atoi, ni wɔnu shishi lɛɛlɛŋ. Kaimɔ akɛ, jeee nɔ ni nɔkwɛmɔnii lɛ tsɔɔ lɛ ni wɔɔle lɛ pɛ he hiaa. Esa akɛ wɔkɛ nɔ ni wɔkaseɔ yɛ mli lɛ atsu nii. Wɔbaasusu nɔkwɛmɔnii etɛ krokomɛi ahe yɛ nikasemɔ ni nyiɛ sɛɛ lɛ mli, ni wɔbaakwɛ nɔ ni wɔbaanyɛ wɔkase yɛ mli.\n^ kk. 13 Obaanyɛ okane nɔkwɛmɔnii ni tamɔ enɛɛmɛi ni jɛ Argentina (2001 Yearbook, baafa 186); East Germany (1999 Yearbook, baafa 83); Papua New Guinea (2005 Yearbook, baafa 63); kɛ Robinson Crusoe Ŋshɔkpɔ (June 15, 2000 Buu-Mɔɔ lɛ, baafa 9).\nNɔkwɛmɔnɔ: Sane ko ni kɔɔ nɔ ko loo shihilɛ ko ni mɛi le lɛ he, ní akɛtsuɔ nii koni eye ebua ni anu sane ko ni shishinumɔ wa lɛ shishi. Yesu he esa waa kɛ nɔkwɛmɔnii kɛnitsumɔ\nKɛ́ ookane Yesu nɔkwɛmɔnii lɛ eko lɛ, bi ohe saji ni nyiɛ sɛɛ nɛɛ:\nMɛni nɔkwɛmɔnɔ nɛɛ tsɔɔ?\nMɛni hewɔ Yesu kɛ nɔkwɛmɔnɔ nɛɛ tsu nii?\nMɛɛ gbɛ nɔ manyɛ mikɛ nɔ ni mikase yɛ nɔkwɛmɔnɔ nɛɛ mli lɛ atsu nii?\nMɛni nɔkwɛmɔnɔ nɛɛ tsɔɔ mi yɛ Yehowa kɛ Yesu he?


Te obuɔ Yesu ohãa tɛŋŋ—ákɛ Maŋtsɛ ni yɔɔ hewalɛ waa loo gbekɛ bibioo ni nyɛɛɛ nɔ ko afee?\nBENI Yesu da ni ená ele bɔ ni fee ni abu ehe beni eji gbekɛ bibioo lɛ, ani osusuɔ akɛ esɔle eha Yehowa ni eda lɛ shi?— Mɛni osusuɔ akɛ ekolɛ Yesu baakɛɛ Maria kɛ Yosef yɛ sɛɛ mli beni ená ele akɛ amɛhere eyiwala kɛtsɔ Mizraim ni amɛkɛ lɛ tee lɛ nɔ lɛ?—\nShi, Yesu jeee gbekɛ bibioo dɔŋŋ. Ehiii shikpɔŋ lɛ nɔ po tamɔ bɔ ni efee be ko ni eho lɛ. Shi ani oyoo akɛ ŋmɛnɛ, etamɔ nɔ ni mɛi komɛi susuɔ Yesu he akɛ eji gbekɛ bibioo ni kã kooloi aniyenii anɔ̃ mli?— Anaa enɛ faŋŋ yɛ Blonya be mli, beni anaa Yesu yɛ mfonirii amli yɛ hei pii akɛ gbekɛ bibioo lɛ.\nEyɛ mli akɛ Yesu bɛ shikpɔŋ nɔ dɔŋŋ moŋ, shi ani oheɔ oyeɔ akɛ eyɛ wala mli?— Hɛɛ, átee lɛ shi kɛjɛ gbohii ateŋ, ni amrɔ nɛɛ eji Maŋtsɛ ni he wa waa yɛ ŋwɛi. Mɛni osusuɔ akɛ ebaanyɛ efee ni ekɛbu mɛi ni sɔmɔɔ lɛ lɛ ahe?— Ákɛ nɔkwɛmɔnɔ lɛ, beni Yesu yɔɔ shikpɔŋ nɔ lɛ, etsɔɔ bɔ ni ebaanyɛ ebu mɛi ni sumɔɔ lɛ lɛ ahe. Nyɛhaa wɔkwɛa bɔ ni efee enɛ eha gbi ko beni ekɛ ekaselɔi lɛ yɔɔ lɛlɛ ko mli lɛ.\nNo mli lɛ je miihe ana. Yesu etee nɔ etsɔɔ nii gbi muu lɛ fɛɛ yɛ Galilea Ŋshɔ lɛ ni ji kpaakpo agbo ko ni ekɛlɛ feɔ kilomitai 20 kɛ elɛɛmɔ kilomitai 12 lɛ naa. Agbɛnɛ ekɛɛ ekaselɔi lɛ akɛ: “Nyɛhaa wɔyaa kpaakpo lɛ sɛɛgbɛ.” No hewɔ lɛ, amɛyatara lɛlɛ mli ni amɛbɔi kpaakpo lɛ foo. Etɔ Yesu waa, no hewɔ lɛ, etee lɛlɛ lɛ sɛɛgbɛ, ni eyakã sune ko nɔ. Etsɛɛɛ ni ewɔ̀ vii.\nMɛni Yesu kɛɔ kɔɔyɔɔ kɛ ŋshɔkei lɛ?\nKaselɔi lɛ wɔɔɔ bɔni afee ni amɛkudɔ lɛlɛ lɛ kɛtsɔ egbɛ nɔ. Nɔ fɛɛ nɔ tee nɔ jogbaŋŋ yɛ be ko mli, shi kɔɔyɔɔ ko ni naa wa waa tswa waa diɛŋtsɛ. Etee nɔ etswa waa fe beni eje shishi lɛ, ni ŋshɔkei wuji bɔi kuumɔ. Ŋshɔkei lɛ ku kɛbote lɛlɛ lɛ mli, ni lɛlɛ lɛ bɔi yimɔ kɛ nu.\nKaselɔi lɛ she gbeyei akɛ amɛbaashiu. Shi Yesu sheee gbeyei. Ewɔ̀ lolo yɛ lɛlɛ lɛ sɛɛgbɛ. Yɛ naagbee lɛ, kaselɔi lɛ tsĩɛ lɛ, ni amɛkɛɛ akɛ: ‘Tsɔɔlɔ, Tsɔɔlɔ, heremɔ wɔyiwala; wɔmiihe wɔgboi yɛ ahum lɛ hewɔ.’ Kɛkɛ ni Yesu te shi, ni ekɛ kɔɔyɔɔ lɛ kɛ ŋshɔkei lɛ wie. Ekɛɛ akɛ: “Bu onaa ni ofee diŋŋ.”\nAmrɔ nɔŋŋ ni kɔɔyɔɔ lɛ fɔ̃ɔ tswaa, ni kpaakpo lɛ hiɛ fɛɛ fee diŋŋ. Kaselɔi lɛ anaa kpɛ amɛhe. Amɛnako nɔ ko ni tamɔ nɛkɛ dã. Ni amɛkɛɛkɛɛ amɛhe akɛ: “Namɔ po nɛ, ni kɔɔyɔɔ kɛ ŋshɔ tete boɔ lɛ toi nɛɛ?”—Luka 8:22-25; Marko 4:35-41.\nAni ole mɔ ni Yesu ji?— Ani ole he ni enáa ehewalɛ kpele lɛ kɛjɛɔ?— Kulɛ esaaa akɛ kaselɔi lɛ sheɔ gbeyei beni Yesu kɛ amɛ yɔɔ jɛmɛ lɛ, ejaakɛ Yesu jeee gbɔmɔ folo ko kɛkɛ. Ebaanyɛ efee naakpɛɛ nibii ni gbɔmɔ ko nyɛŋ afee. Ha makɛɛ bo nɔ kroko hu ni be ko lɛ efee yɛ ŋshɔ ni tswaa hamahama lɛ hiɛ.\nJe etsɛre waa, yɛ gbi kroko nɔ. Beni shɛ gbɛkɛ lɛ, Yesu kɛɛ ekaselɔi lɛ akɛ, amɛbote lɛlɛ mli ni amɛtsɔ ehiɛ kɛya ŋshɔ lɛ sɛɛgbɛ. Kɛkɛ ni Yesu kome too tee gɔŋ lɛ nɔ. Eji he ko ni yɔɔ diŋŋ ni ebaanyɛ esɔle yɛ jɛmɛ eha e-Tsɛ, Yehowa Nyɔŋmɔ.\nKaselɔi lɛ bote lɛlɛ mli koni amɛfo ŋshɔ lɛ kɛya ŋshɔ lɛ sɛɛgbɛ. Shi etsɛɛɛ ni kɔɔyɔɔ bɔi tswaa. Etee nɔ etswa waa diɛŋtsɛ. Agbɛnɛ je ena. Kɛkɛ ni amɛjie abalaa lɛ, ni amɛbɔi wirimɔ. Shi amɛnyɛɛɛ amɛya amɛhiɛ tsɔ ko, ejaakɛ kɔɔyɔɔ lɛ miitswa kɛmiishi amɛ. Lɛlɛ lɛ miihoso kɛmiiya kɛmiiba yɛ ŋshɔkei wuji lɛ ahewɔ, ni nu miiba lɛlɛ lɛ mli. Hii lɛ bɔ mɔdɛŋ fɛɛ ni amɛaanyɛ koni amɛshɛ ŋshɔ lɛ naa, shi amɛnyɛɛɛ.\nYesu kome too yɛ gɔŋ lɛ nɔ lolo. Etee jɛmɛ etsɛ waa. Shi agbɛnɛ eena akɛ ekaselɔi lɛ yɛ oshara mli yɛ ŋshɔkei wuji lɛ ahewɔ. No hewɔ lɛ, ekpeleke shi kɛjɛ gɔŋ lɛ nɔ kɛba ŋshɔ lɛ naa. Yesu miisumɔ ni eye ebua ekaselɔi lɛ, no hewɔ lɛ ebɔi ŋshɔ ni efee hamahama lɛ hiɛ nyiɛmɔ kɛmiiya amɛŋɔɔ!\nMɛni baaba kɛji akɛ obɔ mɔdɛŋ akɛ obaanyiɛ nu hiɛ?— Obaashiu, ni obaagbo. Shi Yesu yɛ srɔto. Eyɛ hewalɛ krɛdɛɛ ko. Esa akɛ Yesu anyiɛ gbɛ kakadaŋŋ dani eyashɛ lɛlɛ lɛ he. No hewɔ lɛ, aaafee maŋkɛ̃ dani kaselɔi lɛ na ni Yesu nyiɛ nu lɛ hiɛ kɛmiiba amɛŋɔɔ. Shi, amɛnyɛɛɛ amɛhé nɔ ni amɛnaa lɛ amɛye. Amɛshe gbeyei waa, ni amɛbólɔ yɛ gbeyeishemɔ hewɔ. Kɛkɛ ni Yesu kɛɛ amɛ akɛ: “Nyɛnáa tsui, miŋ; nyɛkashea gbeyei!”\nBeni Yesu bote lɛlɛ lɛ mli pɛ kɛkɛ ni ahum lɛ kpa tswaa. Kaselɔi lɛ anaa kpɛ amɛhe ekoŋŋ. Amɛkula shi yɛ Yesu hiɛ ni amɛkɛɛ akɛ: “Lɛɛlɛŋ, Nyɔŋmɔ bi jio!”—Mateo 14:22-33; Yohane 6:16-21.\nAni kulɛ ebafeŋ miishɛɛ sane akɛ ooohi shi yɛ nakai bei ni eho lɛ amli ni ona nibii ni Yesu fee nɛɛ?— Ani ole nɔ hewɔ ni Yesu fee nakai naakpɛɛ nibii lɛ?— Efee nakai nibii lɛ ejaakɛ esumɔɔ ekaselɔi lɛ, ni eesumɔ ni eye ebua amɛ. Shi efee nakai nibii lɛ hu koni ekɛtsɔɔ hewalɛ kpele ni eyɔɔ ni ekɛbaatsu nii yɛ wɔsɛɛ be mli ákɛ Nyɔŋmɔ Maŋtsɛyeli lɛ Nɔyelɔ lɛ.\nMɛɛ gbɛ nɔ Yesu tsɔɔ ebuɔ esɛɛnyiɛlɔi ahe ŋmɛnɛ?\nŊmɛnɛ po, Yesu fɔɔ ehewalɛ lɛ kɛ nitsumɔ, koni ekɛbu esɛɛnyiɛlɔi lɛ ahe kɛjɛ mɔdɛŋ ni Satan bɔɔ, koni eha amɛkpa Nyɔŋmɔ Maŋtsɛyeli lɛ he sane lɛ ni amɛgbaa mɛi krokomɛi lɛ mli. Shi Yesu kɛ ehewalɛ lɛ tsuuu nii koni ekɛbu ekaselɔi lɛ ahe koni amɛhe akaye aloo ní ekɛtsá amɛ kɛ́ amɛhe miiye. Yɛ naagbee lɛ, Yesu bɔfoi lɛ fɛɛ po gboi. Agbe Yohane nyɛmi nuu Yakobo, ni awo Yohane diɛŋtsɛ tsuŋ.—Bɔfoi lɛ Asaji 12:2; Kpojiemɔ 1:9.\nNakai nɔŋŋ eji ŋmɛnɛ. Kɛ́ gbɔmɛi sɔmɔɔ Yehowa aloo amɛfeee nakai hu lɛ, amɛ fɛɛ amɛhe baanyɛ aye ni amɛbaagboi. Shi, etsɛŋ, nibii baafee srɔto yɛ be mli ni Yesu yeɔ nɔ akɛ Nyɔŋmɔ Maŋtsɛyeli lɛ nɔ Maŋtsɛ lɛ. No mli lɛ, ehe ebahiaŋ ni mɔ ko ashe gbeyei, ejaakɛ Yesu kɛ ehewalɛ lɛ baatsu nii koni ehe aba sɛɛnamɔ kɛha mɛi fɛɛ ni boɔ lɛ toi lɛ.—Yesaia 9:5, 6.\nŊmalɛi krokomɛi ni tsɔɔ akɛ Yesu ni ji mɔ ni Nyɔŋmɔ feɔ lɛ Nɔyelɔ yɛ Nyɔŋmɔ Maŋtsɛyeli lɛ mli lɛ yɛ hewalɛ kpele lɛ ji Daniel 7:13, 14; Mateo 28:18; kɛ Efesobii 1:20-22.


Ani Eji Hefatalɔ Ni Sa Mi? | SAJI NI OBLAHII KƐ OBLAYEI BIƆ\nKANEMƆ YƐ Afrikaans Albania Amharic Arabic Arabic (Lebanon) Armenia Azerbaijani Azerbaijani (Cyrillic) Blɔfo Brazil Mumuii Awiemɔ Bulgaria Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Cibemba Croatia Czech Denmark Dutch Efik Estonia Ewe Fiji Finland French Ga Georgia Germany Haitian Creole Hausa Hebri Hela Hiligaynon Hungary Iban Iceland Iloko Indonesia Italia Japan Kachin Kikuyu Kinyarwanda Kirghiz Kirundi Korea Latvia Lithuania Macedonia Malagasy Malay Malayalam Malta Myanmar Norway Nzema Ossetia Papiamento (Curaçao) Poland Portugal (Portugal) Portuguese (Brazil) Romania Russia Russia Mumuii Awiemɔ Samoa Sepedi Serbia (Roma) Serbian (Cyrillic) Sesotho (Lesotho) Setswana Shona Sinhala Slovak Slovenia Spania Sranantongo Sunda Swahili Sweden Tagalog Telugu Thailand Tsonga Turkey Turkmen Ukrain Umbundu Vietnam Waray-Waray Xhosa Zulu\nAni Eji Hefatalɔ Ni Sa Mi?\nAni ona mɔ ko ni osusuɔ akɛ ebaafee hefatalɔ ni sa kɛhã gbalashihilɛ? Kɛ́ nakai lɛ, te obaafee tɛŋŋ ole akɛ eji hefatalɔ ni sa kɛhã bo lɛ?\nEsa akɛ okwɛ koni mɔ lɛ he fɛo loo enifeemɔi komɛi akalaka bo. Ebaanyɛ eba lɛ akɛ yoo ni ehe fɛo emɔ otsui nɛɛ jeee mɔ ko ni anyɛɔ amuɔ afɔ̃ɔ enɔ, aloo ekolɛ nuu ni mɛi fɛɛ sumɔɔ esane nɛɛ jeee mɔ ko ni baa ejeŋ jogbaŋŋ. Ekã shi faŋŋ akɛ, ootao mɔ ko ni obaanyɛ okɛ lɛ ahi shi daa—mɔ ko ni esu kɛ otii ni mamɔ ehiɛ lɛ tamɔ onɔ lɛ nɔŋŋ.—1 Mose 2:18; Mateo 19:4-6.\nKwɛmɔ Nii Kɛya Shɔŋŋ\nSusumɔ mɔ ni oná ehe suɔmɔ lɛ he jogbaŋŋ. Kɛ̃lɛ, kwɛmɔ jogbaŋŋ! Ejaakɛ, kɛ́ okwɛɛɛ ni ahi lɛ, okɛ ojwɛŋmɔ baama esui ni osumɔɔ ni ona lɛ pɛ anɔ. No hewɔ lɛ, too otsui shi. Bɔɔ mɔdɛŋ ole nɔ gbɔmɔ ni eji diɛŋtsɛ.\nMɛi pii yɛ ni kɛ́ amɛkɛ mɔ ko miinyiɛ kɛhã gbãla lɛ, amɛkwɛɛɛ nii kɛyaaa shɔŋŋ. Moŋ lɛ, oya nɔŋŋ lɛ amɛkɛ amɛjwɛŋmɔ maa nibii ni amɛyi enyɔ lɛ fɛɛ amɛsumɔɔ lɛ anɔ; amɛkɛɔ akɛ: “Lala ni misumɔɔ lɛ, no nɔŋŋ esumɔɔ.” “Shwɛmɔ ni misumɔɔ lɛ, no nɔŋŋ esumɔɔ.” “Wɔkɛ wɔhe kpãa gbee yɛ nɔ fɛɛ nɔ he!” Shi esaaa akɛ ohãa enɛɛmɛi lakaa bo. Esa akɛ oyoo ‘etsuiŋ gbɔmɔ ní aŋɔtee’ lɛ. (1 Petro 3:4; Efesobii 3:16) Nɔ najiaŋ ni okɛ ojwɛŋmɔ baama nibii ni osusuɔ akɛ nyɛkpãa gbee yɛ he lɛ anɔ lɛ, ebaahi jogbaŋŋ akɛ obaakwɛ bɔ ni efeɔ nii kɛ́ nyɛkpaaa gbee yɛ nɔ ko he.\nAkɛ nɔkwɛmɔnɔ lɛ, susumɔ saji nɛɛ ahe okwɛ:\nKɛ́ gbeekpamɔ eyabaaa yɛ nyɛteŋ lɛ, ani eyeɔ etsui naa sane, ‘emli fuɔ,’ loo ewieɔ wiemɔi ni esaaa? (Galatiabii 5:19, 20; Kolosebii 3:8) Loo kɛ́ eba lɛ nakai lɛ, eŋmɛɔ sane lɛ he, kɛ́ nakai feemɔ fiteŋ nɔ ko?—Yakobo 3:17.\nAni esumɔɔ ni etsɔ ŋaa gbɛ nɔ koni afee nɔ ni esumɔɔ, loo enine ashɛ nɔ ni etaoɔ nɔ? Ani eyeɔ awuŋa? Ani esumɔɔ akɛ ená onɔ fɛɛ nɔ mli? Oblayoo ko ni atsɛɔ lɛ Nicole lɛ wie akɛ: “Bei komɛi lɛ, minuɔ ni mɛi komɛi ni nyiɛ kɛhã gbãla lɛ kɛ amɛhe miibé, akɛni mɔ kome etswaaa mɔ kroko lɛ loo ehãaa ele he ni etee lɛ hewɔ. Enɛ tsɔɔ akɛ amɛyɛ naagba.”—1 Korintobii 13:4.\nTe mɛi naa nakai mɔ lɛ amɛhãa tɛŋŋ? Ebaahi akɛ okɛ mɛi ni le mɔ lɛ jogbaŋŋ, tamɔ asafoŋ onukpai loo mɛi ni edara ni sumɔɔ Yehowa waa ni yɔɔ asafo lɛ mli lɛ agba mɔ lɛ he sane. Kɛ́ ofee nakai lɛ, obaale kɛji mɛi “wieɔ ehe ekpakpa” loo awieee ehe ekpakpa.—Bɔfoi 16:1, 2.\nKɛmaje Mɔ Ko Kɛmaje Mɔ Ko Ani Eji Hefatalɔ Ni Sa Mi?


Yohane 20 | Kanemɔ Biblia Lɛ Yɛ Biɛ | Jeŋ Hee Shishitsɔɔmɔ\nNɔ Ni Yohane Ŋma 20:1-31\nGbonyobu lɛ kã efolo (1-10)\n20 Otsi lɛ mli klɛŋklɛŋ gbi lɛ nɔ lɛ, Maria Magdalena ba gbonyobu* lɛ naa leebi maŋkpa,+ be ni duŋ ewo lolo, ni ena akɛ ajie tɛ lɛ yɛ gbonyobu* lɛ naa momo.+ 2 No hewɔ lɛ, ejo foi ni eba Simon Petro kɛ kaselɔ kroko lɛ, mɔ ni Yesu sumɔɔ lɛ+ lɛ ŋɔɔ, ni ekɛɛ amɛ akɛ: “Amɛjie Nuŋtsɔ lɛ kɛje gbonyobu lɛ mli,+ ni wɔleee he ni amɛkɛ lɛ eyafɔ̃.” 3 Kɛkɛ ni Petro kɛ kaselɔ kroko lɛ yi mli akɛ amɛmiiya gbonyobu lɛ he. 4 Amɛyi enyɔ lɛ fɛɛ amɛwo foi, shi kaselɔ kroko lɛ he fee oya fe Petro ni eyashɛ gbonyobu lɛ naa klɛŋklɛŋ. 5 Be ni edɔ emli ekwɛ mli lɛ, ena klalai lɛ jwere jɛmɛ,+ shi eboteee mli. 6 Kɛkɛ ni Simon Petro hu nyiɛ esɛɛ kɛba, ni ebabote gbonyobu lɛ mli. Ni ena klalai lɛ jwere jɛmɛ. 7 Mama ni akɛfi eyitso lɛ kãaa mamai krokomɛi ni akɛbala lɛ lɛ amasɛi, shi moŋ akota ni ekã he kroko banee. 8 Kɛkɛ ni kaselɔ kroko ni yashɛ gbonyobu lɛ naa klɛŋklɛŋ lɛ hu bote mli, ni ena, ni ehe eye. 9 Shi no mli lɛ, amɛnuko ŋmalɛ lɛ shishi akɛ esa akɛ ete shi kɛjɛ gbohii ateŋ.+ 10 No hewɔ lɛ, kaselɔi lɛ ku amɛsɛɛ kɛtee amɛshĩai. 11 Shi Maria tee nɔ edamɔ gbonyobu lɛ masɛi, ni eefó. Be ni efóɔ lɛ, edɔ emli ekwɛ gbonyobu lɛ mli, 12 ni ena ŋwɛibɔfoi enyɔ+ ni wo atadei yɛji tara shi yɛ he ni akɛ Yesu gbonyo lɛ fɔ̃ lɛ, mɔ kome yɛ yitsogbɛ, ni mɔ kome hu yɛ najiashigbɛ. 13 Ni amɛkɛɛ lɛ akɛ: “Yoo, mɛni hewɔ ofóɔ?” Ekɛɛ amɛ akɛ: “Amɛjie mi-Nuŋtsɔ lɛ kɛtee, ni mileee he ni amɛkɛ lɛ eyafɔ̃.” 14 Be ni ewie enɛ lɛ, etsɔ ehe ni ena Yesu damɔ shi, shi eyɔseee akɛ Yesu ni.+ 15 Yesu bi lɛ akɛ: “Yoo, mɛni hewɔ ofóɔ? Namɔ otaoɔ?” Shi lɛ lɛ, esusu akɛ abɔɔ nɔkwɛlɔ lɛ ni, ni ekɛɛ lɛ akɛ: “Onukpa, kɛ́ bo owó lɛ kɛtee lɛ, kɛɛmɔ mi he ni okɛ lɛ eyafɔ̃, ni mayawó lɛ kɛya.” 16 Yesu kɛɛ lɛ akɛ: “Maria!” Be ni Maria tsɔ ehe lɛ, ekɛɛ lɛ yɛ Hebri mli akɛ: “Rabuni!” (eshishi ji “Tsɔɔlɔ!” ) 17 Yesu kɛɛ lɛ akɛ: “Kpa mimli mɔmɔ, ejaakɛ mináko makwɔ kɛya Tsɛ lɛ ŋɔɔ. Shi yaa minyɛmimɛi lɛ aŋɔɔ+ ni oyakɛɛ amɛ akɛ, ‘Miikwɔ kɛmiiya mi-Tsɛ+ kɛ nyɛ hu nyɛ-Tsɛ, kɛ mi-Nyɔŋmɔ+ kɛ nyɛ hu nyɛ-Nyɔŋmɔ lɛ ŋɔɔ.’” 18 Maria Magdalena ba ni ebabɔ kaselɔi lɛ amaniɛ akɛ: “Mina Nuŋtsɔ lɛ!” Ni ekɛɛ amɛ nɔ ni Yesu kɛɛ lɛ lɛ.+ 19 Agbɛnɛ, nakai gbi lɛ gbɛkɛ, ni ji otsi lɛ mli klɛŋklɛŋ gbi lɛ, be ni Yudafoi lɛ agbeyeishemɔ hewɔ lɛ aŋamɔ he ni kaselɔi lɛ yɔɔ lɛ shinai lɛ, Yesu ba ni ebadamɔ amɛteŋ ni ekɛɛ amɛ akɛ: “Toiŋjɔlɛ ahã nyɛ.”+ 20 Be ni ewie enɛ lɛ, ekɛ eniji kɛ eŋmawuiaŋ tsɔɔ amɛ.+ Kɛkɛ ni kaselɔi lɛ ná miishɛɛ waa diɛŋtsɛ akɛ amɛna Nuŋtsɔ lɛ.+ 21 Yesu saa ekɛɛ amɛ akɛ: “Toiŋjɔlɛ ahã nyɛ.+ Bɔ ni Tsɛ lɛ tsu mi lɛ,+ nakai nɔŋŋ mi hu mitsuɔ nyɛ nɛɛ.”+ 22 Be ni ewie enɛ lɛ, efili kɔɔyɔɔ eshwie amɛnɔ ni ekɛɛ amɛ akɛ: “Nyɛhea mumɔ krɔŋkrɔŋ.+ 23 Kɛ́ nyɛkɛ mɛi ahe eshai ke amɛ lɛ, akɛke amɛ; kɛ́ nyɛkɛ mɛi ahe eshai ekeee amɛ lɛ, akɛkeko amɛ.” 24 Shi no mli lɛ, Toma,+ Mɛi Nyɔŋma Kɛ Enyɔ lɛ ateŋ mɔ kome ni atsɛɔ lɛ Hãaji lɛ, fataaa amɛhe be ni Yesu ba lɛ. 25 No hewɔ lɛ, kaselɔi krokomɛi lɛ kɛɛ lɛ akɛ: “Wɔna Nuŋtsɔ lɛ!” Shi ekɛɛ amɛ akɛ: “Kɛ́ minaaa plɛkoobii lɛ anaa yɛ edɛŋ ni mikɛ miwao wooo plɛkoobii lɛ anaa, ni mikɛ minine wooo eŋmawuiaŋ lɛ,+ miheŋ miyeŋ kɔkɔɔkɔ.” 26 Enɔ gbii kpaanyɔ sɛɛ lɛ, ekaselɔi lɛ yɛ tsũ mli ekoŋŋ, ni Toma fata amɛhe. Eyɛ mli akɛ aŋamɔ shinai lɛ moŋ, shi Yesu ba, ni ebadamɔ amɛteŋ ni ekɛɛ: “Toiŋjɔlɛ ahã nyɛ.”+ 27 No sɛɛ lɛ, ekɛɛ Toma akɛ: “Okɛ owao awo biɛ, ni okwɛ midɛ̃, ni okɛ onine awo miŋmawuiaŋ, ni okpa ŋwanejee lɛ,* shi moŋ hemɔ oye.” 28 Toma hã lɛ hetoo akɛ: “Mi-Nuŋtsɔ kɛ mi-Nyɔŋmɔ!” 29 Yesu kɛɛ lɛ akɛ: “Ni ona mi hewɔ lɛ, ohe oye agbɛnɛ? Mɛi ni enaaa shi amɛheɔ amɛyeɔ lɛ yɛ miishɛɛ.” 30 Anɔkwa, Yesu fee okadii krokomɛi babaoo hu yɛ kaselɔi lɛ ahiɛ, ni aŋmalako ashwieko shi yɛ wolokpo* nɛɛ mli.+ 31 Shi aŋmala enɛɛmɛi ashwie shi koni nyɛhe nyɛye akɛ Yesu ji Kristo lɛ, Nyɔŋmɔ Bi lɛ, ni akɛni nyɛheɔ nyɛyeɔ hewɔ lɛ, nyɛbaatsɔ egbɛ́i lɛ nɔ nyɛná wala.+\n^ Greek sht. ŋm., “ni okpa he ni oheee oyeee lɛ.”


1 Petro 4 | Kanemɔ Biblia Lɛ Yɛ Biɛ | Jeŋ Hee Shishitsɔɔmɔ (1984)\nHii shi yɛ Nyɔŋmɔ suɔmɔnaa nii anaa, taakɛ Kristo fee lɛ (1-6)\n4 Akɛni Kristo na nɔ yɛ heloo mli hewɔ lɛ, nyɛ hu nyɛkɛ nakai jwɛŋmɔ* lɛ nɔŋŋ amiaa akɛ tawuu nii; ejaakɛ mɔ ni ena nɔ yɛ heloo mli lɛ, ekpa eshafeemɔ, 2 koni be ni eshwɛ ehã lɛ yɛ heloo mli shihilɛ nɛɛ mli lɛ, ekahi shi yɛ nibii ni gbɔmɛi shweɔ lɛ anaa dɔŋŋ, shi moŋ yɛ Nyɔŋmɔ suɔmɔnaa nii anaa. 3 Ejaakɛ efa hã nyɛ akɛ be ni eho momo lɛ mli lɛ nyɛtsu jeŋmajiaŋbii atsui naa nii, be mli ni nyɛba nyɛjeŋ yɛ nibii fɔji ni akɛ kuɛŋtimɔ feɔ,* akɔnɔi ni ayeee nɔ, dãa ni anuɔ kɛtekeɔ nɔ, hiɛtserɛjiemɔi ni yɔɔ hoo, dãanumɔ mli akaŋshii, kɛ amagajamɔi ni ahiɔ lɛ amli lɛ. 4 Efeɔ amɛ naakpɛɛ akɛ nyɛkɛ amɛ shaaa foi kɛyaaa nakai gbɛ gbonyo ni ji sakasakafeemɔ lɛ nɔŋŋ nɔ dɔŋŋ, ni no hewɔ lɛ amɛwieɔ nyɛhe efɔŋ. 5 Shi mɛi nɛɛ baabu akɔntaa ahã mɔ ni esaa ehe eto ni baakojo hiɛkãalɔi kɛ gbohii fɛɛ lɛ. 6 Anɔkwa, enɛ hewɔ ajaje sane kpakpa lɛ atsɔɔ gbohii lɛ hu lɛ, koni amɛhi shi yɛ mumɔ lɛ naa yɛ Nyɔŋmɔ hiɛ, tsɛbelɛ yɛ gbɔmɛi ahiɛ lɛ akojo amɛ yɛ heloo lɛ naa. 7 Shi nibii fɛɛ anaagbee eshɛ etã. No hewɔ lɛ, nyɛnáa jwɛŋmɔ ni sa, ni nyɛhiɛ ahia nyɛhe nɔ* yɛ sɔlemɔi agbɛfaŋ. 8 Shi titri lɛ, nyɛsumɔsumɔa nyɛhe kɛ suɔmɔ ni mli wa, ejaakɛ suɔmɔ haa eshai babaoo nɔ. 9 Nyɛfeefea nyɛhe gbɔ ni mligbigbilimɔ akahi mli. 10 Bɔ ni mɔ fɛɛ mɔ ená nikeenii ko lɛ, nyɛkɛsɔmɔsɔmɔa nyɛhe akɛ Nyɔŋmɔ duromɔ lɛ ni jeɔ kpo yɛ gbɛi srɔtoi anɔ lɛ anɔkwɛlɔi kpakpai. 11 Kɛ́ wiemɔ mɔ ko wieɔ lɛ, ewie akɛ Nyɔŋmɔ wiemɔi; kɛ́ sɔɔmɔ mɔ ko sɔmɔɔ lɛ, esɔmɔ akɛ hewalɛ ni Nyɔŋmɔ hãa lɛ mli ejɛɔ esɔmɔɔ; koni atsɔ Yesu Kristo nɔ awo Nyɔŋmɔ hiɛ nyam yɛ nii fɛɛ mli. Lɛ enɔ ji anunyam lɛ kɛ hewalɛ lɛ kɛyashi naanɔi anaanɔ. Amen. 12 Mɛi ni asumɔɔ, nyɛkahãa jaramɔ shihilɛi ni tamɔ la ni nyɛkɛkpeɔ lɛ feɔ nyɛ naakpɛɛ, tamɔ nɔ ni nyɛkɛ nɔ ko srɔto ko miikpe. 13 Moŋ lɛ, babaoo ni nyɛnáa gbɛfaŋnɔ yɛ Kristo nɔnai lɛ amli lɛ, nyɛmii ashɛa nyɛhe daa, koni be mli ni ajieɔ enunyam lɛ kpo lɛ, nyɛmii asaa ashɛ nyɛhe ní nyɛmli afili nyɛ. 14 Kɛ́ Kristo gbɛ́i lɛ hewɔ abɔɔ nyɛ ahora lɛ,* nyɛyɛ miishɛɛ, ejaakɛ anunyam mumɔ lɛ, hɛɛ, Nyɔŋmɔ mumɔ lɛ jɔɔ ehe yɛ nyɛnɔ. 15 Shi nyɛteŋ mɔ ko mɔ ko akana nɔ akɛ gbɔmɔgbelɔ loo julɔ loo efɔŋfeelɔ loo mɔ ni kɛ ehe woɔ mɛi krokomɛi asaji amli. 16 Shi kɛ́ mɔ ko miina nɔ akɛ Kristofonyo lɛ, ehiɛ akagbo, shi moŋ eya nɔ ewo Nyɔŋmɔ hiɛ nyam be mli ni gbɛ́i nɛɛ kã enɔ lɛ. 17 Ejaakɛ be ni ato ni abaaje kojomɔ shishi kɛjɛ Nyɔŋmɔ we lɛ nɛ. Agbɛnɛ, kɛ́ wɔnɔ ejeɔ shishi yɛ lɛ, mɛi ni booo Nyɔŋmɔ sane kpakpa lɛ toi lɛ, te amɛnaagbee baafee tɛŋŋ? 18 “Ni kɛ́ ekpakpa ko dani aaahere jalɔ yiwala lɛ, belɛ mɔ ni ebuuu Nyɔŋmɔ kɛ mɔ ni ji eshafeelɔ lɛ, mɛni baaba enɔ?” 19 No hewɔ lɛ, mɛi ni naa nɔ yɛ Nyɔŋmɔ suɔmɔ naa lɛ aya nɔ atu amɛhe* amɛwo Bɔlɔ anɔkwafo lɛ dɛŋ* be mli ni amɛfeɔ ekpakpa lɛ.\n^ Aloo “faishitswaa; yiŋkpɔŋmɔɔ.”\n^ Aloo “nyɛfea klalo; nyɛhiɛ atsɛ̃a.”\n^ Aloo “ajɛɔ nyɛ lɛ.”\n^ Aloo “amɛsusumai.”\n^ Aloo “aya nɔ ajie amɛhe yi amɛhã Bɔlɔ anɔkwafo lɛ; aya nɔ ajie amɛsusumai ayi amɛhã Bɔlɔ anɔkwafo lɛ.”